Ο Καθεδρικός που θα εγκαινιάσει ο Οικουμενικός Πατριάρχης (ΦΩΤΟ)\nΑΡΧΙΚΗΕΚΚΛΗΣΙΕΣΕκκλησία ΑλβανίαςΟ Καθεδρικός που θα εγκαινιάσει ο Οικουμενικός Πατριάρχης (ΦΩΤΟ)\nΔημιουργηθηκε στις Παρασκευή, 30 Μαΐου 2014\nΤο Συγκρότημα του Καθεδρικού ναού της Αναστάσεως του Χριστού ανεγέρθηκε σε οικόπεδο του κέντρου των Τιράνων, που παραχωρήθηκε σταδιακά από τις κρατικές Αρχές (2001-2005) σε αντικατάσταση του οικοπέδου του προηγουμένου Ορθόδοξου καθεδρικού ναού, που κατεδάφισε το αθεϊστικό καθεστώς το 1967.\nΓια την αρχιτεκτονική μελέτη του έργου διενεργήθηκε το 2002 διεθνής αρχιτεκτονικός διαγωνισμός, που απένειμε το πρώτο βραβείο στο γραφείο Papadatos Partnership LLP Architects από τη Νέα Υόρκη.\nΗ αρχική αρχιτεκτονική πρόταση έτυχε σημαντικής περαιτέρω επεξεργασίας.\nΗ αρχιτεκτονική σύλληψη του ναού στηρίζεται στον κύκλο, που εμπεριέχει την έννοια του ατέρμονα (αιώνιου) χρόνου, ο κατακόρυφος άξονας του οποίου (ο συνδέων γή και Ουρανόν) αποτελεί και το κέντρο όλου του Συγκροτήματος.\nΤαυτόχρονα αποτελεί και το κέντρο ενός υπερμεγέθους σταυρού, μήκους και πλάτους 49 μ., οι κεραίες του οποίου αποτελούν τα κύρια φέροντα στοιχεία (πυλώνες) του ναού.\nΟ ναός καλύπτεται με τρούλλο εσωτερικής διαμέτρου 26 μ. και ύψους 23 μ., ενώ οι τέσσερις πυλώνες καταλήγουν σε θόλους.\nΟ Σταυρός του τρούλλου, οι τέσσερις θόλοι των πυλώνων και οι τρεις κόγχες του Ιερού είναι επενδεδυμένες με φύλλα χαλκού σε απόχρωση χρυσού.\nΠεριμετρικά στους πεσσούς των παραθύρων του τρούλλου είναι τοποθετημένα 52 ανάγλυφα διακοσμητικά στοιχεία, ενώ στους τέσσερις πυλώνες υπάρχουν ανάγλυφα με θέμα το μονόγραμμα και το στάρι ως σύμβολο της θυσίας για την καρποφορία.\nΗ δυτική όψη – πρόσοψη του ναού περιέχει ένα μεγάλο τόξο. Το τόξο αυτό δημιουργεί την αίσθηση της υποδοχής και το σχήμα του φωτεινού γαλάζιου υαλοπετάσματος παραπέμπει στο ουράνιο τόξο.\nΟ δυτικός τοίχος επενδύεται με λευκό μάρμαρο και στο κέντρο του υπάρχει η κεντρική είσοδος. Επάνω από την κεντρική είσοδο ένας μεγάλος ορειχάλκινος σταυρός, περιβαλλόμενος από δύο στάχυα, αποτελεί σύμβολο της θυσιαστικής αγάπης και αφιερώσεως (Ιω. 12:24).\nΟ εξώστης, που βρίσκεται πάνω από τον νάρθηκα και τις πλευρικές στοές, έχει δάπεδο κλιμακωτό, προκειμένου όλοι οι πιστοί να έχουν οπτική επαφή με τον κυρίως ναό, τον σολέα και το εικονοστάσιο.\nΟ τρούλλος εσωτερικά είναι ανάγλυφος και κοσμείται από ψηφιδωτό, στο κέντρο του οποίου δεσπόζει ο Παντοκράτωρ. Περιμετρικά σε δώδεκα εσοχές αναπτύσσεται διακοσμητική απεικόνιση του ουρανού.\nΓύρω από τον Παντοκράτορα δώδεκα ακτίνες μας μεταφέρουν στην αίσθηση των ακτίνων του θείου φωτός, που μέσα από τα παράθυρα διαχέεται προς όλη τη πόλη.\nΜε ψηφιδωτά επίσης διακοσμούνται η κόγχη του Ιερού και τα τέσσερα μεγάλα τόξα, που «βαστάζουν» τον τρούλλο.\nΜεταξύ του Ιερού και του κυρίως ναού παρεμβάλλεται ο σολέας, που βρίσκεται σε στάθμη 50 εκ. ψηλότερα από τον κυρίως ναό.\nΟ κεντρικός πολυέλαιος έχει κατασκευασθεί από διάτρητο φύλλο ορείχαλκου, που δημιουργεί επάλληλα επίπεδα κεριών σε σχήμα κύκλων και ημικυκλίων.\nΕκατόν είκοσι κεριά που αναπτύσσονται περιμετρικά συμπληρώνουν τον φωτισμό του ναού.\nΣτη βορειοδυτική γωνία του οικοπέδου έχει αναγερθεί Παρεκκλήσιο, που καλύπτεται από σταυροειδή θολωτή στέγη.\nΟι θόλοι του, που επενδύονται με φύλλα χαλκού, καταλήγουν σε κυκλικά παράθυρα.\nΤο Ιερό του χωρίζεται με ξυλόγλυπτο εικονοστάσιο, ενώ, από μία κυκλική γυάλινη θυρίδα στο κέντρο του δαπέδου του, το φυσικό φώς θα φθάνει στο βαπτιστήριο, που βρίσκεται ακριβώς κάτω από το Παρεκκλήσιο, στο υπόγειο.\nΤο παρεκκλήσιο είναι αφιερωμένο στη Γέννηση του Χριστού και κοσμείται με σχετικές τοιχογραφίες.\nΗ αρχιτεκτονική σύλληψη του ύψους 46 μ. Κωδωνοστασίου ανήκει στον Αρχιεπίσκοπο Αναστάσιο και η τελική σχεδίασή του έγινε από την μελετητική ομάδα.\nΒασική ιδέα του αποτελούν τέσσερις πασχαλινές λαμπάδες, που συμβολίζουν και τέσσερις Ευαγγελιστές, οι οποίοι αναγγέλλουν την Ανάσταση.\nΑυτές ενώνονται γύρω από τον κεντρικό πυρήνα του κλιμακοστασίου. Η κυκλική του σκάλα οδηγεί σε δύο εξώστες, όπου αναρτώνται 16 καμπάνες.\nΠάνω από τις καμπάνες ένα τετράεδρο ρολόι σηματοδοτεί τον σημερινό χρόνο.\nΣτην ανατολική πλευρά του Συγκροτήματος βρίσκεται το Συνοδικό μέγαρο, όπου θα στεγαστούν τα γραφεία της Συνόδου και της Αρχιεπισκοπής καθώς και η Βιβλιοθήκη και δύο Παρεκκλήσια.\nΟι χώροι αυτοί, διατάσσονται σε τέσσερις υπέργειους και δύο υπόγειους ορόφους. Στον Γ΄ όροφο τρεις μεγάλες βεράντες ανοίγουν στην θέα του κέντρου των Τιράνων και του Καθεδρικού ναού.\nΤο Κέντρο περιλαμβάνει αίθουσα συνεδρίων, για 500 έως 850 συνέδρους, που μπορεί να χρησιμοποιείται για διαλέξεις, προβολές και μουσικές εκδηλώσεις.\nΣτο ανατολικό τμήμα του Αμφιθεάτρου δημιουργείται μικρό Μουσείο, αίθουσα διαλέξεων, χώρος εστιάσεων και αίθουσα εκδηλώσεων και περιοδικών εκθέσεων.\nΔεξιά από την επιβλητική μαρμάρινη σκάλα που οδηγεί στον Καθεδρικό ναό, υπάρχει ένας μεγάλος χώρος για Βιβλιοπωλείο και κατάστημα εκκλησιαστικών ειδών.\nΑριστερά από τη σκάλα, έχουν διαμορφωθεί δύο αίθουσες για συναντήσεις της Νεολαίας καθώς και των εκκλησιαζομένων μετά της Ακολουθίες.\nΣτη βόρεια πλευρά, προ του Συνεδριακού και Πολιτιστικού Κέντρου, έχει διαμορφωθεί μικρό υπαίθριο Αμφιθέατρο για θερινές εκδηλώσεις.\nΜε το έργο αυτό η Ορθόδοξος Αυτοκέφαλος Εκκλησία της Αλβανίας αποβλέπει να συμβάλει στην κάλυψη των θρησκευτικών αναγκών των πιστών, στην πνευματική καλλιέργεια των νέων, στην αναβάθμιση της κοινωνικής και πολιτιστικής ζωής των Τιράνων και ευρύτερα της Αλβανίας, στην ανάπτυξη των διαπολιτισμικών σχέσεων μεταξύ των κοινωνικών ομάδων και στην κάλυψη των στεγαστικών αναγκών της Ιεράς Συνόδου και της Αρχιεπισκοπής Τιράνων.\nΗ εξωτερική μορφολογία του Συγκροτήματος συνδυάζεται τόσο με την μορφή του Καθεδρικού ναού, του οποίου αποτελεί προέκταση, όσο και με την χαρακτηριστική αρχιτεκτονική των γύρω από αυτό υπουργείων και εντάσσεται αρμονικά στην αισθητική εικόνα του ιστορικού κέντρου της πόλης, προσθέτοντας σ’ αυτήν εξελικτικά στοιχεία του 21ου αιώνα.\nΔΕΔΟΜΕΝΑ ΚΑΘΕΔΡΙΚΟΥ ΝΑΟΥ\nΎψος καθεδρικού ναού: τρούλος 29.2 μ., σταυρός 32.2 μ.\nΎψος συνοδικού κέντρου: 22 μ.\nΎψος κωδωνοστασίου: τρούλος 43 μ., σταυρός 46 μ.\nΑποπεράτωση: Μάιος 2012


Λονδίνο Glam & Style Χριστούγεννα - Πρωτοχρονιά - Θεοφάνια Αγγλία 4 έως 6 ημέρες ομαδικό ταξίδι | Cel Tours Α.Ε.\n1η Ημέρα: Ελλάδα – Λονδίνο – ξενάγηση πόλης & επίσκεψη Βρετανικού Μουσείου (Προαιρετικός Νυχτερινός Γύρος )\nΣυγκέντρωση νωρίς το πρωί στο αεροδρόμιο και αναχώρηση για Λονδίνο. Άφιξη στο Λονδίνο και αμέσως θα αναχωρήσουμε για την ξενάγηση της πόλης. Ο ελληνόφωνος ξεναγός θα μας οδηγήσει στα σημαντικότερα αξιοθέατα του Λονδίνου περνώντας από το μνημείο του Αλβέρτου και το Ρόγιαλ Άλμπερτ Χολ, από το φημισμένο Χάιντ Παρκ με τα ανάκτορα του Κένσινκτον, στη συνέχεια από την Μαρμπλ Αρτς ( μαρμάρινη αψίδα ) το μοναδικό μαρμάρινο μνημείο στο Λονδίνο, όπως και από την πλατεία Τραφάλγκαρ, τον ομφαλό του Λονδίνου, από όπου θα διακρίνουμε και τα ανάκτορα του Μπάκιγχαμ όπου και διαμένει η Βασίλισσα Ελισάβετ Β’. Συνεχίζουμε την πανοραμική ξενάγηση περνώντας από το περίφημο κτίριο του Κοινοβουλίου που στεγάζει τη Βουλή των Κοινοτήτων και τη Βουλή των Λόρδων και φιλοξενεί το έμβλημα της πόλης το Μπιγκ Μπεν. Μετά από μια ολιγόλεπτη στάση στον Πύργο του Λονδίνου θα συνεχίσουμε με το Σίτυ το μέρος όπου χτυπάει η οικονομική καρδιά του Ηνωμένου Βασιλείου για να δούμε το Χρηματιστήριο ,την Τράπεζα της Αγγλίας και τον Καθεδρικό ναό του Αγίου Παύλου, αριστούργημα του Κρίστοφερ Ρεν. Η ξενάγησή μας τελειώνει με την επίσκεψη στο Βρετανικό Μουσείο. Η Ελληνική πτέρυγα με τα περίφημα Μάρμαρα του Παρθενώνα θα αποτελέσουν τον λόγο της επίσκεψης μας. Μετά το τέλος της ξενάγησής μας θα αναχωρήσουμε για το ξενοδοχείο μας και τακτοποίηση στα δωμάτια. Το βράδυ γίνεται προαιρετικά (έξοδα ατομικά) νυκτερινός γύρος της πόλης όπου θα μπορέσουμε να απολαύσουμε την πόλη, τα αξιοθέατα της και τις περίφημες γέφυρες του Τάμεση φωταγωγημένα. Με αφετηρία την περίφημη πλατεία Πικαντίλι με το άγαλμα του Έρωτα (γιος της Αφροδίτης) στο κέντρο της, ξεκινάμε τη βόλτα μας για να γνωρίσουμε την πλατεία Λέστερ, το κέντρο της νυκτερινής διασκέδασης του Λονδίνου. Συνεχίζουμε διασχίζοντας το Σόχο και την κινέζικη συνοικία. Τέλος θα επισκεφθούμε την πλατεία Κόβεν Γκάρντεν με τη Βασιλική Όπερα του Λονδίνου και τους πλανόδιους μουσικούς και τα διάφορα θεάματα που προσφέρουν οι μίμοι. Εκεί μπορούμε να δειπνήσουμε σε κάποιο από τα πολυάριθμα εστιατόρια και παμπ της πλατείας. Επιστροφή στο ξενοδοχείο. Διανυκτέρευση.\n2η Ημέρα: Λονδίνο με πάρκα και μουσεία (Προαιρετική κρουαζιέρα στον Τάμεση – Γκρήνουιτς).\nΑγγλικό πρόγευμα σε μπουφέ και έχετε όλη την ημέρα στη διάθεσή σας να γνωρίσετε καλύτερα τα πάρκα του κεντρικού Λονδίνου, το Χάιντ Παρκ με τη λίμνη Σέρπανταιν και τη χριστουγεννιάτικη «Winter Wonderland» που θα μαγέψει μικρούς και μεγάλους, τους κήπους του Κένζινκτον με τα ομώνυμα ανάκτορα, το Ρίτζεντ Παρκ με το ζωολογικό του κήπο, το Σέιντ Τζέιμς Παρκ με τα ανάκτορα του Μπάκιγχαμ και το Γκρην Παρκ που πάντα προσφέρονται για μια πρωτότυπη βόλτα. Μπορείτε πάλι να διαθέσετε το χρόνο σας σε επισκέψεις περίφημων Λονδρέζικων μουσείων όπως το μουσείο Φυσικής Ιστορίας, ένα από τα καλύτερα και φημισμένα του κόσμου και να αφιερώσετε και λίγο χρόνο στο μουσείο εικαστικών τεχνών της Βικτωρίας και Αλβέρτου που βρίσκεται ακριβώς δίπλα. Εξίσου σημαντικό θεωρείται και το μουσείο επιστημών που συναρπάζει κάθε μικρό και μεγάλο επισκέπτη και βέβαια το περίφημο μουσείο των κέρινων ομοιωμάτων της Μαντάμ Τυσσό - το καλύτερο στο είδος του, «για να γνωρίσετε από κοντά» μεγάλες προσωπικότητες της ιστορίας, της πολιτικής, της show biz και του αθλητισμού. Όσοι επιθυμείτε μπορείτε να συμμετέχετε (έξοδα ατομικά) στην προαιρετική κρουαζιέρα που οργανώνουμε με τα ειδικά πλοιάρια, στον Τάμεση. Αν και δεν είναι το μεγαλύτερο ποτάμι της Βρετανίας , ο Τάμεσης είναι το πιο διάσημο λόγω της σχέσης του με το Λονδίνο και προσφέρει θαυμάσιες πανοραμικές όψεις της πόλης και των αξιοθέατων. Στο τέλος της κρουαζιέρας μας θα επισκεφθούμε το Γκρήνουιτς όπου θα θαυμάσουμε το Βασιλικό Ναυτικό Κολέγιο, το Εθνικό Ναυτικό Μουσείο, το αρχοντικό Κουίνς Χάους και φυσικά το Γκρήνουιτς Πάρκ με το παλιό Βασιλικό Αστεροσκοπείο. Θα έχουμε ελεύθερο χρόνο για μία βόλτα στην κλειστή αγορά της πόλης και γεύμα σε κάποια από τις παραδοσιακές της παμπ και εστιατόρια. Χρησιμοποιώντας το DLR ( υπέργειο , ελαφρύ και αυτόματο τρένο των docklands ) θα επιστρέψουμε στο ξενοδοχείο μας αφού πρώτα επισκεφθούμε το μεγαλύτερο στον κόσμο έργο αστικής ανάπτυξης, Κανάρι Γουάρφ , το «Μανχάταν του Λονδίνου». Πριν τη δύση μπορείτε να επισκεφθείτε το περίφημο «μάτι» του Λονδίνου ή το νεότευκτο κτίριο Σάρντ, το ψηλότερο στη δυτική Ευρώπη με συνολικό ύψος τα 310μ. και έργο του καταξιωμένου ιταλού αρχιτέκτονα Ρένζο Πιάνο και να απολαύσετε την καλύτερη θέα της πόλης μέχρι και 40χλμ. απόσταση από τα 135 μέτρα ύψος της ρόδας και μέχρι 64χλμ. απόσταση από τα 244 μέτρα ύψος του Shard. Διανυκτέρευση.\n3η Ημέρα: Λονδίνο με γεύσεις και αξιοθέατα (προαιρετική εκδρομή Οξφόρδη – Στράτφορντ απόν Έιβον – Bicester Outlet Village).\n4η Ημέρα: Λονδίνο με αγορές και «αγορές» (προαιρετική εκδρομή στη λουτρόπολη του Μπαθ και στο Στόουνχεντς ).\nΑγγλικό πρόγευμα σε μπουφέ και όλη η μέρα στη διάθεσή σας για να χαρείτε την υπέροχη πόλη και τις όμορφες γωνιές της. Και όπως όλοι γνωρίζουμε εκδρομή στο Λονδίνο δε νοείται χωρίς ψώνια και πόσο μάλλον στις μεγαλύτερες εκπτώσεις του χρόνου που ξεκινούν επίσημα στις 26/12. Η περίφημη Όξφορντ Στρητ με τα αμέτρητα πολυκαταστήματα της όπως το Σέλφριντζις, η Μποντ Στρητ με τους γνωστούς οίκους μόδας υψηλής ραπτικής και η Ρίτζεντ Στρητ με καταστήματα υψηλής ποιότητας αποτελούν αγοραστικό πόλο έλξης εκατομμυρίων επισκεπτών του Λονδίνου. Επίσης δεν πρέπει να λησμονήσουμε το πολυκατάστημα – αξιοθέατο Χάροντς στο Νάιτσμπριτζ. Εναλλακτικά προτείνουμε μία βόλτα στις διάσημες αγορές του Λονδίνου όπως του Πορτομπέλο Ρόουντ στην περιοχή του Νότινγκ Χίλ στο δυτικό Λονδίνο, την αγορά Spitalfields και Camden στο ανατολικό Λονδίνο με καταστήματα και τους δεκάδες πάγκους που εμπορεύονται αντίκες και άλλα είδη λαϊκής τέχνης σε δεύτερο χέρι που μπορεί να σας φανούν ευκαιρίες αλλά και πολλά καλλιτεχνικά δρώμενα. Όσοι όμως από εσάς επιθυμείτε να περάσετε την ημέρα σας κάνοντας κάτι διαφορετικό μπορείτε να ακολουθήσετε την ημερήσια εκδρομή μας στο Μπαθ και Στόουνχεντς. Πρώτα θα επισκεφτούμε μια από τις πιο διάσημες αρχαιολογικές τοποθεσίες στην Ευρώπη, το Στόουνχεντζ. Εκεί θα θαυμάσουμε τους γιγάντιους «τρίλιθους» που σχηματίζουν έναν μυστικιστικό , αινιγματικό και σαφώς συμβολικό κύκλο όπου από το 2.950 π.Χ. όπως οι ειδικοί υποστηρίζουν ότι θα μπορούσε να αποτελεί το κέντρο μιας αρχαίας διοικητικής , πολιτιστικής και κοινωνικής περιφέρειας. Μπορεί όμως να ήταν και ένα είδος αστεροσκοπείου όπου υπολόγιζαν τις εποχές. Θα συνεχίσουμε την εκδρομή μας με επίσκεψη στην κοσμική λουτρόπολη του Μπάθ, ένα πραγματικό κόσμημα Βρετανικής Γεωργιανής Αρχιτεκτονικής. Θα έχουμε τη ευκαιρία να ξεναγηθούμε στα σπουδαιότερα αξιοθέατα της πόλης όπως τα Ρωμαϊκά Λουτρά του 1ου αιώνα , τα πάρκα , τις κομψές πλατείες και το Ρόγιαλ Κρέσεντ, το απόγειο της γεωργιανής κομψότητας. Θα έχουμε ελεύθερο χρόνο για γεύμα και αργά το απόγευμα θα επιστρέψουμε στο ξενοδοχείο μας . Για τη βραδινή σας ψυχαγωγία προτείνουμε να κλείσετε θέση σε μία από τις πολυάριθμες και φαντασμαγορικές θεατρικές παραστάσεις - musical στη γνωστή θεατρική περιοχή του Λονδίνου. Διανυκτέρευση.\n5η Ημέρα :Λονδίνο – εκδρομή στην πόλη και στο κάστρο Γουίντσορ – Ελλάδα\nΤο Λονδίνο είναι η πρωτεύουσα του Ηνωμένου Βασιλείου, όπως και της Αγγλίας, στα νοτιοανατολικά της οποίας βρίσκεται. Εκτείνεται εκατέρωθεν του ποταμού Τάμεση, όπου βρίσκεται και το λιμάνι του, ένα από τα μεγαλύτερα στη χώρα. Επί δύο χιλιετίες ήταν σημαντικός οικισμός. Η ιστορία του ανάγει την ίδρυσή του στους Ρωμαίους. Από την ίδρυσή του το Λονδίνο παραμένει πρωταγωνιστής σε σημαντικά κινήματα και φαινόμενα της παγκόσμιας ιστορίας, όπως η Βιομηχανική Επανάσταση και η Αναγέννηση της Γοτθικής Αρχιτεκτονικής. Ο πυρήνας της πόλης είναι η παλαιά πόλη του Λονδίνου, από την οποία σώζονται ακόμα περιορισμένα μεσαιωνικά κατάλοιπα. Τουλάχιστον από το 19ο αιώνα το όνομα “Λονδίνο” αναφέρεται σε ολόκληρη τη μητρόπολη γύρω από αυτό. Το μητροπολιτικό Λονδίνο περιλαμβάνει, πέρα από το Σίτι (City, κέντρο της πόλης), 32 διαμερίσματα, τα οποία αρχικά ήταν αυθύπαρκτες πόλεις, τελικά όμως συνενώθηκαν εξαιτίας της πολεοδομικής επέκτασης της βρετανικής πρωτεύουσας και ενσωματώθηκαν σε αυτήν. H πόλη έχει εκλεγμένο δήμαρχο και Συνέλευση.\nΑποτελεί μεγάλο επιχειρηματικό, χρηματοοικονομικό και πολιτιστικό κέντρο. Εκεί εδρεύουν πλήθος εταιρειών, οργανισμών, καθώς και διαφόρων άλλων παγκόσμιων Ιδρυμάτων. Η επίδραση του Λονδίνου στην πολιτική, στην εκπαίδευση, στα ΜΜΕ, στη μόδα και στις τέχνες, συνετέλεσαν στο να θεωρείται ως σημαντική παγκόσμια πόλη. Στο Λονδίνο βρίσκονται τέσσερα Μνημεία Παγκόσμιας Πολιτιστικής Κληρονομιάς: Το Ανάκτορο, το Αββαείο και ο ναός της Αγίας Μαργαρίτας στο Ουεστμίνστερ, ο Πύργος του Λονδίνου, ο ιστορικός οικισμός του Γκρίνουιτς και οι Βασιλικοί Βοτανικοί Κήποι του Κιου. Η πόλη είναι από τους πλέον δημοφιλείς τουριστικούς προορισμούς στον κόσμο και εξαιτίας της οικονομικής ανάπτυξης η δημοφιλία της αυξήθηκε τα τελευταία χρόνια.\nΟ πληθυσμός αυξάνεται ακόμα πιο πολύ αν προσμετρηθούν μερικά εκατομμύρια κάτοικοι της ευρύτερης μητροπολιτικής περιοχής. Η πολυμορφικότητα του πληθυσμού είναι εξαιρετικά μεγάλη, καθώς περιλαμβάνει ανθρώπους από όλες τις φυλές του κόσμου και συνεπώς τον καθιστά μία από τις μεγαλύτερες πολυπολιτισμικές κοινότητες παγκοσμίως. Στο Λονδίνο κατοικούν μερικοί από τους πιο πλούσιους ανθρώπους στον κόσμο. Περισσότερες από 300 γλώσσες ομιλούνται εντός της πόλης. Με βάση στοιχεία του 2006, ο επίσημος πληθυσμός του είναι 7.512.400 κάτοικοι εντός ορίων του Μείζονος Λονδίνου και αποτελεί το μεγαλύτερο σε πληθυσμό Δήμο της Ευρωπαϊκής Ένωσης. Το 2001 η αστική περιοχή του Μείζονος Λονδίνου είχε πληθυσμό 8.278.251 κατοίκους, ενώ η μητροπολιτική περιοχή υπολογίζεται ότι αριθμεί 13.708.000 κατοίκους. Το Λονδίνο διοργάνωσε τους Ολυμπιακούς Αγώνες του 2012.\nΗ Αγγλία είναι νησιωτική χώρα της Ευρώπης και αποτελεί τμήμα του Ηνωμένου Βασιλείου. Συνορεύει βόρεια με τη Σκωτία και δυτικά με την Ουαλία. Η Αγγλία βρέχεται βορειοδυτικά από την Ιρλανδική Θάλασσα, ενώ νοτιοδυτικά από την Κελτική Θάλασσα. Η Βόρεια Θάλασσα στα ανατολικά και η Θάλασσα της Μάγχης στα νότια τη χωρίζουν από την ηπειρωτική Ευρώπη. Η Αγγλία αποτελεί κυρίως το κεντρικό και νότιο τμήμα του νησιού της Μεγάλης Βρετανίας, που βρίσκεται στο Βόρειο Ατλαντικό ωκεανό. Στη χώρα επίσης ανήκουν 100 μικρότερα νησιά, όπως τα Νησιά Σκίλλυ και η Νήσος Γουάιτ.\nΗ περιοχή που σήμερα αποκαλείται Αγγλία κατοικήθηκε αρχικά από τους σύγχρονους ανθρώπους κατά τη διάρκεια της Ανώτερης Παλαιολιθικής περιόδου, ωστόσο πήρε το όνομά της από τους Άγγλους, ένα γερμανικό φύλο που την αποίκησε κατά τη διάρκεια του 5ου και του 6ου αιώνα. Έγινε ενιαίο κράτος το 927 μ.Χ. και από την Εποχή των Ανακαλύψεων στα μέσα του 15ου αιώνα άσκησε σημαντική πολιτιστική και νομική επιρροή σε όλο τον κόσμο. Η αγγλική γλώσσα, η Αγγλικανική Εκκλησία και η Αγγλική Νομοθεσία – η βάση των νομικών συστημάτων πολλών άλλων χωρών ανά την υφήλιο – αναπτύχθηκαν στην Αγγλία. Επιπλέον, το κοινοβουλευτικό σύστημα διακυβέρνησής της υιοθετήθηκε ευρέως από πολλά άλλα κράτη. Σε αυτήν ξεκίνησε και η Βιομηχανική Επανάσταση το 18ο αιώνα, μετατρέποντας την κοινωνία της στο πρώτο βιομηχανοποιημένο κράτος.\nIbis London Earls Court Hotel 3*superior\n47 Lillie Road, Earl's Court SW6 1UD - LONDON\nClosest tube station: West Brompton serving\nDistrict line & London overground\nΤο ξενοδοχείο Ibis London Earls Court βρίσκεται σε προνομιακή θέση και μεταξύ των δημοφιλών περιοχών του δυτικού Λονδίνου όπως το Fulham, Chelsea & Kensington. Μόλις 10 λεπτά από το γήπεδο της Chelsea FC, Stamford Bridge, το πλέον πιο επισκέψιμο εμπορικό κέντρο του Λονδίνου Westfield Shopping Centre και το φημισμένο Royal Albert Hall επιβεβαιώνει τη μοναδική του θέση. Τα καταστήματα της Oxford street, καθώς επίσης τα θέατρα και μπαρ του West End βρίσκονται 20 λεπτά μακριά με το μετρό από το σταθμό West Brompton. Το ξενοδοχείο διαθέτει 504 άνετα δωμάτια διαφόρων τύπων και κλινών προσφέροντας την λειτουργικότητα και συνάμα την προσιτή πολυτέλεια της διεθνούς φήμης αλυσίδας ξενοδοχείων Accor. Το εστιατόριο La table προσφέρει à la carte μενού και καθημερινό μπουφέ με κρεατικά όπως και εποχικά μενού. Η παμπ του ξενοδοχείου σε Λονδρέζικο στυλ προσφέρει ελαφριά σνακ, παραδοσιακά πιάτα και …. μπύρες βέβαια.\nΔΩΡΕΑΝ WI-FI σε όλους τους χώρους του ξενοδοχείου!!!\nHoliday inn London Kensington 4*\nWrights Lane , Kensington, London W8 5SP\nClosest tube station: High Street Kensington\nDistrict & Circle lines\nΤο ξενοδοχείο Kensington Close Hotel & Spa βρίσκεται σε μια από τις περιζήτητες και δημοφιλείς περιοχές του Λονδίνου, στο Βασιλικό δήμο του Kensington & Chelsea. Μόλις 100 μέτρα από το σταθμό του υπογείου High Street Kensington που εξυπηρετείται από δυο γραμμές , τη District και Circle lines και την ομώνυμη οδό High street Kensington, το δεύτερο πιο εμπορικό δρόμο του Λονδίνου, το καθιστά ως την καλύτερη επιλογή διαμονής.\nΤα δωμάτια του ξενοδοχείου έξυπνα σχεδιασμένα δίνουν έμφαση στην άνεση και την κομψή πολυτέλεια. Εξοπλισμένα με υψηλής ταχύτητας Wi - Fi σύνδεση στο Internet , μαζί με μια σειρά από άλλες σύγχρονες ανέσεις. Διαθέτει Club δωμάτια που έχουν επιπλέον παροχές , όπως ειδικά προϊόντα περιποίησης , μπουρνούζια και παντόφλες , καθημερινή τοπική εφημερίδα και πρόσβαση στο ιδιωτικό lounge club. Το ξενοδοχείο μπορεί να υπερηφανεύεται δικαίως για τις 12 αίθουσες συνεδριάσεων εξοπλισμένες με την τελευταία λέξη της τεχνολογίας που μπορούν να φιλοξενήσουν με επιτυχία κάθε εκδήλωση με τον καλύτερο σχεδιασμό από τους εξειδικευμένους συνεργάτες μας.\nΕπιπροσθέτως διαθέτει το φημισμένο eMotion club, κέντρο υγείας και αναψυχής που φιλοξενείται μέσα στο ξενοδοχείο Kensington Close. Το eMotion παρέχει μια διέξοδο από το θόρυβο και τη φασαρία της πόλης, δίνοντας στους επισκέπτες μας τη δυνατότητα να ταξιδέψουν και να αποδράσουν από το άγχος της καθημερινότητας μέσα από ένα πολυτελές και ήσυχο περιβάλλον με τις σύγχρονες εγκαταστάσεις που προσφέρει.\nThe Westbury Hotel Mayfair 5* deluxe\nBond Street , Mayfair London W1S2YF\nCircle & Jubilee lines\nΤο ξενοδοχείο Westbury στο Mayfair του Λονδίνου άνοιξε το 1955 από την οικογένεια Phipps, λάτρεις του αθλήματος Polo. Από τότε το ξενοδοχείο έχει επεκταθεί θεαματικά συνδέοντας το όνομα του με την επιτομή της κομψότητας. Το Westbury προσφέρει 246 δωμάτια, εκ των οποίων 20 είναι σουίτες, όπου οι επισκέπτες μπορούν να έχουν την καλύτερη περιποίηση με ειδικές ανέσεις και εξαιρετικές υπηρεσίες. Επιπλέον, οι επισκέπτες μπορούν να απολαύσουν μια απίστευτη ποικιλία εδεσμάτων και gourmet γεύσεων με την απαράμιλλη εκλεκτή κουζίνα του εστιατορίου Alyn Williams στο The Westbury, στο διακριτικό και συνάμα casual ιαπωνικό εστιατόριο Sushi, Tsukiji και μια άτυπη γαστριμαργική εμπειρία στο The Bar Polo.\nΤο ξενοδοχείο Westbury διαθέτει επίσης το φημισμένο και πολυτελές μπαρ Polo, το οποίο προσφέρει μερικά από τα καλύτερα ποτά και κοκτέιλ στο Mayfair του Λονδίνου. Στην πραγματικότητα, το Polo Bar ψηφίστηκε ως "Best Bar Ξενοδοχείου της Χρονιάς» για το 2010, 2014 και το 2016.\nΤο ξενοδοχείο βρίσκεται στη καρδιά του Λονδίνου, στο αριστοκρατικό Μέιφερ. Μία από τις πιο πλούσιες γειτονιές του Λονδίνου. Σε απόσταση αναπνοής βρίσκονται οι πιο εμπορικοί δρόμοι του Λονδίνου … η περίφημη Όξφορντ στρήτ με τα δεκάδες εμπορικά καταστήματα και τα εκατοντάδες μαγαζιά ίσως το μεγαλύτερο καταναλωτικό κέντρο της Ευρώπης. Εμπορικά καταστήματα όπως Selfridges, John Lewis, Debenhams, Marks & Spencer, Nike Town, Primark, House of Fraser, Zara, Bershka., η Ρήντζεντ Στρητ με τους περίφημους οίκους μόδας. Η πλατεία Πικαντίλυ με το γνωστό άγαλμα του έρωτα δημοφιλές σημείο συνάντησης.\nIbis Earls Court Hotel 3*superior\n(ex Kensington Close )\nKensington Close )\nΧΡΙΣΤΟΥΓΕΝΝΙΑΤΙΚΕΣ ΑΓΟΡΕΣ ΔΕΚΕΜΒΡΙΟΥ\n( δεν συμπεριλαμβάνεται η εκδρομή στο Windsor )\nΑεροπορικά εισιτήρια οικονομικού ναύλου συμπεριλαμβανομένης της αποσκευής ως 23kg σε απευθείας πτήσεις\nΤις διανυκτερεύσεις (3ή4ή5) στο ξενοδοχείο της επιλογής σας.\nΈμπειροι συνοδοί/αρχηγοί και τοπικοί αντιπρόσωποι του γραφείου μας βάση των παρεχόμενων υπηρεσιών/μετακινήσεων\nΑσφάλεια αστικής ευθύνης με την GENERALI Ελλάς\nΦόροι αεροδρομίων και επίναυλοι καυσίμων 155€\nΚΑΣΤΡΟ ΓΟΥΙΝΤΣΟΡ κλειστό λόγω αργίας 25 & 26/12\nROYAL OBSERVATORY – ΓΚΡΙΝΟΥΙΤΣ κλειστό λόγω αργίας 25/12 & 26/12\nMADAME TUSSAUD’S EXPERIENCE(ADVANCED TICKET) κλειστό λόγω αργίας 25/12\nLONDON EYE ( STANDARD TICKET ) κλειστό λόγω αργίας 25/12\nLONDON DUNGEONS ( ΜΟΥΣΕΙΟ ΤΡΟΜΟΥ ) κλειστό λόγω αργίας 25/12\nΠΥΡΓΟΣ ΛΟΝΔΙΝΟΥ κλειστό λόγω αργίας 24/12, 25/12 , 26/12 & 01/01\nΑΡΧΑΙΟΛΟΓΙΚΟΣ ΧΩΡΟΣ ΣΤΟΟΥΝΧΕΝΤΖ κλειστό λόγω αργίας 24/12 & 25/12\nSEA LIFE LONDON AQUARIUM κλειστό λόγω αργίας 25/12\nTHE VIEW FROM THE SHARD κλειστό λόγω αργίας 25/12\nΓΕΝΕΘΛΙΟ ΣΠΙΤΙ ΣΑΙΞΠΗΡ κλειστό λόγω αργίας 25 & 26/12\n*Κλειστά λόγω αργίας και στις 01/01\nΤο 4ήμερο πρόγραμμα δεν περιλαμβάνει την 4η μέρα.\nΤο 6ήμερο πρόγραμμα περιλαμβάνει μια επιπλέον ελεύθερη μέρα στο Λονδίνο.\nΤαξίδι: Λονδίνο Glam & Style Χριστούγεννα – Πρωτοχρονιά – Θεοφάνια Αγγλία 4 έως 6 ημέρες ομαδικό ταξίδι\nΤοποθεσία: Ευρώπη – Europe, Λονδίνο – London, Ηνωμένο Βασίλειο – United Kingdom (U.K.), Αγγλία – England\nΡιβιέρα Μάγια – Μεξικό ατομικό ταξίδι 9 ημέρες – 7 νύχτες\nΑεροπορικά εισιτήρια με Wamos Air τσάρτερ πτήσεις (Boeing 747-400 Jumbo) ΜΑΔΡΙΤΗ/ΚΑΝΚΟΥΝ/ΜΑΔΡΙΤΗ * Φόρους αεροδρομίου & Ταξιδιωτική Ασφάλεια * Μεταφορές με πούλμαν : αεροδρόμιο / ξενοδοχείο / αεροδρόμιο * 7 διανυκτερεύσεις «all inclusive» : Πρωϊνό, μεσημεριανό, βραδυνό, σνακ, απεριόριστα αλκοολούχα ποτά και αναψυκτικά, καθημερινή πρωϊνή και βραδυνή ψυχαγωγία με θεματικά σόους στο σαλόνι του ξενοδοχείου, ντίσκο, (καζίνο σε επιλεγμένα ξενοδοχεία) * Υπηρεσίες Τοπικού αγγλόφωνου αντιπρόσωπου της Wamos Tours * Δωρεάν Παροχές στους Νεόνυμφους με την επίδειξη πιστοποιητικού γάμου (ανάλογα το Ξενοδοχείο) * Πολλές δραστηριότητες στα ξενοδοχεία: όλα τα θαλάσσια σπορ, γκολφ, τένις, beach-voley, snorkel, καταδύσεις, κ.λ.π.


Ιστορίες καθημερινής αμνησίας, διαστρέβλωσης και λασπολογίας η ανακοίνωση των ΣΥΝΕΚ για τον ΑΝΕΞΑΡΤΗΤΟ ΣΥΝΔΥΑΣΜΟ | ΑΝΕΞΑΡΤΗΤΟΣ ΣΥΝΔΥΑΣΜΟΣ\nΙστορίες καθημερινής αμνησίας, διαστρέβλωσης και λασπολογίας η ανακοίνωση των ΣΥΝΕΚ για τον ΑΝΕΞΑΡΤΗΤΟ ΣΥΝΔΥΑΣΜΟ\nPosted by anexartitosima on 16/07/2017\n“Εκεί που μας χρωστούσαν μας παίρνουν και το βόδι, μαζί με τον πάσσαλο!”\nΜετά την τελευταία ανακοίνωση των ΣΥΝΕΚ αναγκαζόμαστε να επανέλθουμε στα τεκταινόμενα στο ΔΣ της ΕΛΜΕ Ημαθίας προκειμένου να πληροφορήσουμε εκτενέστερα τους συναδέλφους και να υπενθυμίσουμε στην παράταξη του ΣΥΡΙΖΑ γεγονότα που καμώνονται πως δεν γνωρίζουν. Και εμείς, όπως πάντα, όπως ορίζει το ύφος μας και το ήθος μας, θα μιλήσουμε με στοιχεία και επιχειρήματα και όχι με ύβρεις. Ας πάμε λοιπόν από την αρχή:\n1. Ήταν η παράταξη του ΣΥΡΙΖΑ που ζήτησε από το ΔΣ να εξαιρεθούν οι αιρετοί και, σε αντίθεση με τους υπόλοιπους συναδέλφους, να μην ισχύσει για αυτούς η απεργία – αποχή από την διαδικασία αξιολόγησης Δ/ντων σχολικών μονάδων. Μετά από την έντονη αντίδραση της παράταξής μας η θέση αυτή απορρίφθηκε. Δεν πιστεύουμε να υπάρχει έστω και ένας συνάδελφος που να μην καταλαβαίνει πως η συγκεκριμένη θέση είχε στόχο να “καλύψει” την αιρετό τους, η οποία είχε αποφασίσει εξ αρχής να παραβιάσει την απόφαση του σωματείου και να συμμετάσχει στην αξιολόγηση των Δ/ντων.\n2. Πριν ακόμη ξεκινήσει η διαδικασία της συνέντευξης, η παράταξή μας δημοσιοποίησε ανακοίνωση 25/6/2017) που στάλθηκε και στην ΕΛΜΕ και, επομένως, ενημερώθηκαν και οι υπόλοιπες παρατάξεις, με την οποία θέταμε προ των ευθυνών τους και τους δύο αιρετούς και ειδικά τον πρόεδρο της ΕΛΜΕ. Σιγή ιχθύος από τις άλλες παρατάξεις (και τις ΣΥΝΕΚ).\n3. Όταν οι αιρετοί των ΣΥΝΕΚ και ΔΑΚΕ βαθμολόγησαν, εμείς ζητήσαμε να συζητηθεί το θέμα στο ΔΣ της ΕΛΜΕ και να καταγγελθούν οι αιρετοί αναλογικά με το βάρος της ευθύνης τους (30/6/2017). Οι ΣΥΝΕΚ βλέποντας πως το θέμα δεν μπορούσε να “θαφτεί” ζήτησαν την εφαρμογή του άρθρου 17 του καταστατικού για την καθαίρεση του προέδρου της ΕΛΜΕ (και αιρετού της ΔΑΚΕ). Στην ερώτηση γιατί να μην ισχύσει και το άρθρο 8 για την αιρετό των ΣΥΝΕΚ απάντησαν… Καλά περιμένατε σχετική απάντηση;\n4. Το άρθρο 8 του καταστατικού προβλέπει ποινές για μέλος του σωματείου που παραβιάζει αποφάσεις του και το άρθρο 17 παρόμοιες ποινές για μέλη του ΔΣ. Στο ΔΣ τα μέλη μας εξήγησαν πως: α)Σε κανένα από τα δυο άρθρα δεν δίνεται η δυνατότητα στο ΔΣ να καθαιρεί μέλος του ή να επιβάλλει την οποιαδήποτε ποινή, β)Μόνο η ΓΣ, έκτακτη ή τακτική, έχει τέτοια δυνατότητα, γ) Η έκτακτη ΓΣ μόνο με απαρτία και αυξημένη πλειοψηφία μπορεί να επιβάλλει ποινές, δ) Η επόμενη τακτική ΓΣ, που θα μπορούσε να προβεί σε ποινές, θα είναι η εκλογοαπολογιστική, οπότε και δεν έχει καμία έννοια η συζήτηση για καθαίρεση του προέδρου, αφού θα ακολουθούσαν αμέσως μετά εκλογές για ανάδειξη του νέου ΔΣ.\n5. Παρά την εμπεριστατωμένη επιχειρηματολογία μας, οι ΣΥΝΕΚ επέμεναν να τεθεί σε ψηφοφορία η ΑΝΤΙΚΑΤΑΣΤΑΤΙΚΗ πρόταση για καθαίρεση του προέδρου. Τα μέλη μας, ως όφειλαν, ψήφισαν “λευκό” γιατί, ναι μεν ο πρόεδρος φέρει ευθύνη μιας και με τις ενέργειές του παραβίασε το καταστατικό της ΕΛΜΕ, όμως οι ποινές για παραβίαση του καταστατικού δεν μπορεί να είναι ala cart (αγαπημένη φράση του Τσίπρα!). Φυσικά ΚΑΙ η αιρετός των ΣΥΝΕΚ παραβίασε επίσης το καταστατικό, αλλά και τα μέλη του ΔΣ, που θα ψήφιζαν καθαίρεση του προέδρου, χωρίς να έχουν τέτοιο δικαίωμα, επίσης θα παραβίαζαν το καταστατικό. Για τις ΣΥΝΕΚ αυτά ήταν “ψιλά γράμματα” αφού μετά από αυτή την εξέλιξη, αποχώρησαν από την συνεδρίαση του ΔΣ! Κάτι τέτοιο είναι πραγματικά πρωτόγνωρο. Είναι η πρώτη φορά που μια παράταξη αποχωρεί από συνεδρίαση επειδή δεν της άρεσε το αποτέλεσμα μιας ψηφοφορίας και επειδή θα ακολουθούσε άλλη (η δική μας για καταγγελία κει των δύο αιρετών), που θα τους ξεμπρόστιαζε.\nΌλοι βέβαια καταλαβαίνουμε πως όλα αυτά τα καμώματα είχαν στόχο να καλύψουν την αιρετό τους, να καλύψουν την παράταξή τους και να στηρίξουν την κυβερνητική πολιτική. Εκ των υστέρων καταλαβαίνει κανείς (εμείς το είχαμε καταλάβει εξ αρχής) πως οι ΣΥΝΕΚ σε καμία περίπτωση δεν επιθυμούσαν την πραγματική καθαίρεση του προέδρου της ΕΛΜΕ. Ήξεραν πως ο ΑΝΕΞΑΡΤΗΤΟΣ ΣΥΝΔΥΑΣΜΟΣ δεν θα παραβίαζε σε καμία περίπτωση το καταστατικό (το είχαμε δηλώσει από την προηγούμενη συνεδρίαση) και επομένως η πρόταση τους δεν θα ψηφίζονταν. Γι’ αυτό εξάλλου και την έκαναν. Γι’ αυτό και ήρθαν με έτοιμη, γραμμένη ήδη, δήλωση στο ΔΣ. Παλιά συνδικαλιστικά τερτίπια του προηγούμενου αιώνα, που υποβαθμίζουν το σωματείο και προσβάλλουν την νοημοσύνη όλων μας. Στα παραπάνω συνηγορεί και το γεγονός πως αν οι ΣΥΝΕΚ επιθυμούσαν πραγματικά την επιβολή ποινής στον πρόεδρο μπορούσαν με βάση το καταστατικό να απευθυνθούν στην Εξελεγκτική Επιτροπή (μπορεί να επιβάλλει ποινές σε μέλη του ΔΣ, όμως εξαιτίας των συσχετισμών, οι ποινές αυτές θα είναι μικρές, αν υπάρξουν ) και όχι στο ΔΣ. Όμως κάτι τέτοιο δεν το έκαναν. Μετά από όλα αυτά ποιος είναι αλήθεια αυτός που παρέχει ΠΛΗΡΗ ΚΑΛΥΨΗ στη ΔΑΚΕ; Ποιος είναι αυτός που μέσα από “πρόταση” εντυπωσιασμού κάλυψε τον αιρετό του;\nΑς κάνουμε όμως και κάποιες υποθέσεις στα όρια της φαντασίας:\nΥπόθεση 1η. Έστω ότι εμείς του ΑΝΕΞΑΡΤΗΤΟΥ ΣΥΝΔΥΑΣΜΟΥ επιλέγαμε να παίξουμε στα μικροπολιτικά τους παιχνιδάκια και κάναμε την έκπληξη ψηφίζοντας την καθαίρεση του προέδρου. Τι θα γινόταν σε αυτή την περίπτωση; Σίγουρα οι ΣΥΝΕΚ θα πάθαιναν την έκπληξη της ζωής τους, όμως είναι τόσο αδιάφοροι για το σωματείο που δεν θα τους προκαλούσε το παραμικρό ενδιαφέρον η επακόλουθη διάλυση της ΕΛΜΕ. Γιατί είναι προφανές πως ο πρόεδρος και η ΔΑΚΕ δεν θα αναγνώριζαν την απόφαση, ως αντικαταστατική και θα παρέμεναν στη θέση τους. Οι παρατάξεις που θα είχαν ψηφίσει την καθαίρεση θα έπρεπε να προβούν σε διαδικασίες για νέο προεδρείο και επομένως θα είχαμε ένα ΔΣ διαιρεμένο στην μέση, ένα ΔΣ με δύο προεδρεία. Τέτοια ευτράπελα έχουν συμβεί στο παρελθόν και έχουν διαλύσει σωματεία. Είμαστε σίγουροι πως οι ΣΥΝΕΚ δεν (;) επιθυμούσαν κάτι τέτοιο, απλά ήταν βέβαιοι πως ο ΑΝΕΞΑΡΤΗΤΟΣ σε καμία περίπτωση δεν θα έθετε σε κίνδυνο την ΕΛΜΕ. Να κάτι ακόμη από τα πολλά που διαφέρουμε.\nΥπόθεση δεύτερη. Έστω πως ο πρόεδρος και η ΔΑΚΕ δέχονταν την καθαίρεση και δεν έθεταν θέμα καταστατικού, τους πιάναμε κορόιδα δηλαδή. Πως θα προέκυπτε ο νέος πρόεδρος; Μην ξεχνάμε πως ο νυν πρόεδρος εκλέχθηκε με τις ψήφους των ΣΥΝΕΚ, όχι τις δικές μας, γιατί είχαν τη θέση να ψηφιστεί πρόεδρος από την πρώτη παράταξη (ΔΑΚΕ). Με βάση τις θέσεις των παρατάξεων και με τις ψήφους ΣΥΝΕΚ και ΔΑΚΕ, για αναλογικό προεδρείο, ο νέος πρόεδρος θα ήταν κάποιο άλλο μέλος της ΔΑΚΕ. Εμείς δεν θα μιλήσουμε για “γενναιοδωρίες που αναμένουν όσοι ψηφίσουν την ΔΑΚΕ σε περιπτώσεις μελλοντικών δύσκολων στιγμών”, ούτε για την παγίδευση ατόμων (ξέρετε εκεί στις ΣΥΝΕΚ)σε δεξιές πολιτικές. Θα πούμε όμως πως οι ενέργειες των αιρετών ΣΥΝΕΚ και ΔΑΚΕ ήταν απόρροια των κομματικών τους επιλογών. Για να επιβεβαιωθεί η παραπάνω πρόταση, αρκεί κανείς να δει ανακοινώσεις των ΣΥΝΕΚ και ΔΑΚΕ εκείνης της περιόδου που καλούσαν τους αιρετούς τους να βαθμολογήσουν. Επομένως τι θα άλλαζε αν απομακρύνονταν ο πρόεδρος για να πάρει τη θέση του κάποιος που προκρίνει την ίδια τακτική;\nΚι επειδή η ιστορία διδάσκει, εξηγεί συμπεριφορές και αναδεικνύει προθέσεις ας παραθέσουμε κάποια, σχετικά άγνωστα, περιστατικά των τελευταίων χρόνων. Το φθινόπωρο του 2015 και μετά από μια σειρά παραβιάσεων αποφάσεων του ΔΣ συζητήθηκε στο ΔΣ καταγγελία του ΑΝΕΞΑΡΤΗΤΟΥ ΣΥΝΔΥΑΣΜΟΥ κατά του τότε προέδρου του ΔΣ, ο οποίος προέρχονταν από τις ΣΥΝΕΚ. Η τοποθέτησή μας ήταν παρόμοια με αυτή που κάναμε και τώρα για τον νυν πρόεδρο. Καλούσαμε δε (όπως και τώρα) σε παραίτηση τον πρόεδρο. Παρότι οι κατηγορίες αποδείχθηκαν αληθινές, παρότι στην καταγγελία συμφώνησαν 5 μέλη του ΔΣ, ο πρόεδρος από τις ΣΥΝΕΚ δεν παραιτήθηκε. Τέτοια ευαισθησία! Με βάση την τωρινή του τοποθέτηση (που λογικά είχε και τότε και δεν την αλλάζει κατά το παραταξιακό συμφέρον) θα έπρεπε βέβαια να θεωρεί τον εαυτό του καθαιρεμένο. Όμως όχι μόνο παρέμεινε, αλλά και αποχωρώντας επιδεικτικά από την συνεδρίαση μας κάλεσε να τον πάμε στην ΓΣ. Τότε το καταστατικό το ήξερε, τώρα το αγνοεί!\nΣε μια άλλη συνεδρίαση, την άνοιξη του 2016, καταγγέλθηκε ο τότε πρόεδρος (ΑΝΕΞΑΡΤΗΤΟΣ ΣΥΝΔΥΑΣΜΟΣ) από τις ΣΥΝΕΚ για αντικαταστατική συμπεριφορά. Παρά το γεγονός πως οι κατηγορίες κατέπεσαν, παρά το γεγονός πως ακόμη και οι ΣΥΝΕΚ ανασκεύασαν κατά την διάρκεια της συνεδρίασης ο πρόεδρος (μέλος μας) έθεσε εξαρχής και μέχρι το τέλος της συνεδρίασης την παραίτησή του στη διάθεση του ΔΣ. Αυτή, και με πρόταση των ΣΥΝΕΚ, δεν έγινε δεκτή από το ΔΣ. Απλές ιστορίες συνέχειας και συνέπειας…\nΤελειώνοντας δεν μπορούμε να μην καγχάσουμε με την αποστροφή στο κείμενο των ΣΥΝΕΚ πως εμείς εξαρτούμε την συνδικαλιστική μας πρακτική από μια πιθανή γενναιοδωρία από την κυβέρνηση της δεξιάς. Τι μας λέτε αλήθεια συνάδελφοι; Πως με μια δεξιά κυβέρνηση πρέπει να προσέχουμε τι ψηφίζουμε για να προταθούμε σε επιτροπές εξετάσεων και όχι μόνο; Να μας καταμετρηθούν “κατά λάθος” περισσότερα μόρια στην διεκδίκηση διευθυντικών θέσεων; Να τοποθετηθούμε σε θέσεις που μας εξασφαλίζουν μεγάλο βιογραφικό; Για τέτοιες γενναιοδωρίες μιλάτε; Μήπως τις έχετε δει μπροστά σας την τελευταία διετία; Μα και μόνο το γεγονός πως ΜΟΝΟ ΕΜΕΙΣ δεν το πράττουμε και δεν το έχουμε πράξει ποτέ αποδεικνύει πως δεν μας αγγίζει η λάσπη. Είμαστε η μόνη συνδικαλιστική παράταξη εναντίον της οποίας ασκήθηκε δύο φορές, από δύο ανακριτές, ΕΔΕ για ανακοίνωσή μας κατά διευθυντικού στελέχους, την εποχή του πρώτου ΑΣΕΠ! Είμαστε η μόνη παράταξη που μέλη της αψήφησαν το νόμο της Β. Παπανδρέου για δήλωση “πόθεν έσχες”! Θα συνεχίσουμε να διατυπώνουμε τον ανεξάρτητο, ακηδεμόνευτο λόγο μας με συνέπεια, αξιοπρέπεια, ευκρίνεια και ειλικρίνεια εκφράζοντας το χώρο της αριστεράς στους εκπαιδευτικούς, ενάντια σε δεξιές πολιτικές και μανιχαϊστικές λογικές που μας καλούν να επιλέξουμε ανάμεσα σε δύο δεξιές πρακτικές, ανάμεσα δηλαδή στην Σκύλα και την Χάρυβδη.\n← ΔΟΕ: Ψήφισμα αλληλεγγύης στην Ηριάννα Β.Λ.\nΣΚΑΝΔΑΛΑ ΚΑΙ ΔΙΚΑΙΟΣΥΝΗ : «Ο ΚΑΠΝΟΣ ΧΩΡΙΣ ΦΩΤΙΑ» →


Χρονιά του… δράκου το 2015, σε Ελλάδα και Ευρώπη – Meganisi News\nΠρόκειται για μια εξέλιξη που από μόνη της συνιστά ήδη σημαντική είδηση για την Ευρώπη καθώς, είτε αρέσει σε κάποιους είτε όχι, ανοίγει ένα νέο και σε μεγάλο βαθμό άγνωστο κεφάλαιο στην πολιτική της ζωή.\nΓι” αυτό ακριβώς, όποιοι και αν είναι οι επί χάρτου σχεδιασμοί (εντός και εκτός συνόρων), ουδείς μπορεί να προδιαγράψει τη συνέχεια. Μάλιστα, το πιθανότερο είναι ότι οι ανατροπές θα είναι διαρκείς και οι συνέπειές τους άδηλες, ειδικά στη διάρκεια του 2015, που προβλέπεται «καυτό» πολιτικά. Το γεγονός ότι η ηγεσία της νυν αντιπολίτευσης έχει κατεβάσει ταχύτητα τους τελευταίους μήνες, χαμηλώνοντας τον πήχυ των προσδοκιών και μετακινούμενη προς πιο «ρεαλιστικές» θέσεις, δεν αλλάζει ριζικά το σκηνικό. Το ίδιο ισχύει και με τη διαπίστωση ότι τα διάφορα κέντρα εξουσίας, εντός και εκτός συνόρων, έχουν φροντίσει εδώ και καιρό να ανοίξουν διαύλους επικοινωνίας μαζί της.\nΑλλωστε, η ιστορία έχει αποδείξει πως οι κοινωνίες κινούνται με τους δικούς τους νόμους και έχουν τον δικό τους τρόπο να εκβιάζουν γεγονότα και καταστάσεις, ειδικά όταν έχουν υποστεί σοκ ανάλογο με αυτό της ελληνικής, την τελευταία πενταετία. Όσοι πιστεύουν ότι η εκρηκτική ύλη, η οποία έχει σωρευτεί, θα εκτονωθεί σε ένα μονόπρακτο που θα παιχτεί στις κάλπες, πλανώνται πλάνην οικτράν. Όπως συμβαίνει και με εκείνους που θεωρούν ότι τίποτε πρακτικά δεν θα αλλάξει και ο κόσμος θα ανακουφιστεί με μερικά ξεροκόμματα που θα αντιμετωπίζουν την «ανθρωπιστική καταστροφή».\nΑλλωστε, ούτε καν αυτά τα ξεροκόμματα δεν είναι βέβαιο ότι θα επιτραπεί στη νέα κυβέρνηση να δώσει (ειδικά εάν είναι προϊόν συνεργασίας). Οι γνωρίζοντες, μάλιστα, λένε ότι ένα από τα βασικά σενάρια που υπάρχει ήδη στο συρτάρι της Μέρκελ και των Βρυξελλών προβλέπει φουλ επίθεση από το πρώτο λεπτό, ώστε η Αθήνα να μην πάρει ανάσα – με αποτέλεσμα, είτε να συνθηκολογήσει είτε να συντριβεί και να αποδειχθεί μια «σύντομη παρένθεση».\nΕίναι αλήθεια, βεβαίως, ότι οι όποιες αναταράξεις προκαλέσει στο ευρωπαϊκό οικοδόμημα η μικρή Ελλάδα μπορούν να απορροφηθούν, εύκολα ή δύσκολα. Σε αυτή τη συγκυρία, όμως, το πρόβλημα είναι πολύ μεγαλύτερο για τα επιτελεία των Βρυξελλών, του Βερολίνου, της Φρανκφούρτης. Για του λόγου το αληθές, ιδού τι έγραφε πρόσφατα μια από τις πιο γνωστές «δεξαμενές σκέψης» των ΗΠΑ, το Stratfor, σε ανάλυσή του υπό τον γενικό τίτλο «Όταν το αδιανόητο γίνεται πιθανό»: «Η οικονομική κρίση στην Ευρώπη διαβρώνει, αργά αλλά σταθερά, τα πολιτικά συστήματα σε πολλές χώρες. Νέοι πρωταγωνιστές αναδύονται και απειλούν την ηγεμονία των παραδοσιακών παικτών. Συμμαχίες και γεγονότα τα οποία έμοιαζαν απίθανα μόλις πριν από μερικά χρόνια, τώρα συζητούνται ανοιχτά σε ολόκληρη την Ευρώπη».\nΤο Ινστιτούτο φέρνει, μάλιστα, ως παράδειγμα τις πρόωρες εκλογές στη Σουηδία που προκάλεσε η ακροδεξιά, την πιθανότητα ενός μεγάλου συνασπισμού στην Ισπανία προκειμένου να κλείσει ο δρόμος προς την εξουσία του Podemos, αλλά και την κρίσιμη εκλογική αναμέτρηση στη Βρετανία, που δεν αποκλείεται να επιταχύνει την έξοδο από την Ε.Ε. «Στις περισσότερες περιπτώσεις, αυτές οι χώρες θα γνωρίσουν εξελίξεις τις οποίες κανείς δεν θα θεωρούσε καν πιθανές το 2008», υπογραμμίζει.\nΠροσθέστε σε όλα αυτά τη φωτιά που καίει στη γειτονική Ουκρανία και… προσδεθείτε!\nTags: 2015, EΚΛΟΓΕΣ, ΧΡΟΝΙΑ ΤΟΥ ΔΡΑΚΟΥ


Το οποίο θα επικεντρώνεται στη δημιουργία του νέου του δίσκου, Letter To You.\nΝέο δίσκο πρόκειται να ακούσουμε από τον Bruce Springsteen και την E Street Band στις 23 Οκτωβρίου, με τα πρώτα δείγματα από το Letter To You να έχουν φτάσει ήδη στα αυτιά μας -το ομώνυμο πρώτο single και το κομμάτι "Ghosts".\nΠέρα από τον επερχόμενο δίσκο, ο Springsteen θα κυκλοφορήσει και ένα ντοκιμαντέρ με το ίδιο όνομα, το οποίο θα επικεντρώνεται στη δημιουργία του δίσκου. Θα κυκλοφορήσει και αυτό στις 23 Οκτωβρίου από την Apple TV+.\nΩς τότε, το trailer για τον ντοκιμαντέρ έγινε διαθέσιμο και μπορείτε να το δείτε παρακάτω:


Τύπος: Απαντήσεις; Μέλος: Lefteris21\nΤο υδραυλικο εχει...\nΘέμα: Προβλήματα με θερμοστάτη και σώματα\nΓια τα πλαστικα μαλλον λες αυτα τα μικρα που μπαινουν στα στηριγματα για να κατσει το σωμα επανω.\nΜεσα στα σετ στηριξης περιλαμβανονται αυτα και ολα τα καταστηματα με ειδη θερμανσης εχουν απλα θα...\nΥπαρχουν αλλα αυτοι που βαζαμε τοσα χρονια δεν ειχαν και δεν ξερουμε αν οντως θα υπαρξει θεμα καποια στιγμη και αυτο αφορα ολα τα υλικα και τις παλιες σημερινες και αυριανες πιστοποιησεις. Παμε αλλου...\nΤο θεμα ειναι maniana οτι οταν κανεις μια εγκατασταση...\nΘέμα: θερμοστατικοι διακοπτες - κεφαλές\nΟ διακοπτης αυτος ναι κανει by pass ετσι δουλευουν οι διακοπτες μονοσωληνιου γενικοτερα.\nΑπο εκει και περα ειναι πιθανον να μην χρειαζεται να κοψετε την σωληνα αλλα να τοποθετησετε την θερμοστατικη...\nΑλλα χωρις μονωση οτι και να βαλεις θα σου κοστισει πολυ, οχι αμεσα αλλα σε βαθος χρονου. Ειναι μεγαλη η διαφορα τοσο που δεν θα το...\nΤο φυσικο αεριο...\nΘέμα: κλασσικoύ θερμοσίφωνα ερωτήματα ασχέτου.\nΝομιζω οτι ειναι απολυτα κατανοητο και τεκμηριωμενο οτι ετσι δεν θα δουλεψει.\nΑν τον μεταποιησεις ανοιγωντας τον το αποτελεσμα εξαρταται απο το ποσο κοντα μπορεις να φερεις τις σωληνες να ειναι σαν...\nΑπλα δεν θα σου φερει καυτο νερο.\nΘα σου βγαζει απλα ζεστο νερο το οποιο θα ειναι πολυ μικρης ποσοτητας, θα κρυωσει γρηγορα. Σαν να εχεις εναν θερμοσιφωνα με λιγοτερα λιτρα οσον αφορα την ποσοτητα...\nΤο θεμα ειναι οτι δεν "περνανε" τις...\nΘέμα: Kityrami diesel\nΠυκνωτη μην βαλεις 8 mf που λες θα τα τιναξει ο κινητηρας γενικα στους πυκνωτες δεν αλλαζουμε νουμερα γιατι δημιουργουν θεματα.\nΟσο για την ανλια οπως ειπε και nkx αν δεν μπορεις να δεις κατι...\nΤο να αλλαξεις πυκνωτη ειναι μηδαμινο το κοστος απλα τον αλλαζεις να εχεις το κεφαλι σου ησυχο.\nΑν με το χερι ο αξονας περιστρεφεται χωρις κοπο τοτε μαλλον κατι γινεται με το σφιξιμο μηπως σφιγοουν...\nΘέμα: καυστηρας- laburgini diesel-man μονοβαθμιους οικιακων.\nΔεν ειναι πυκνωτης ειναι ασφαλεια για την ταση του ρευματος. Και υπαιτιος μη λειτουργιας του καυστηρα αν εχει χαλασει.\nΤο αφαιρεις και δουλευει. Καινουργιο σε μαγαζι με ηλεκτρονικα ( οχι ηλεκτρικα )...\nΘέμα: εχγειριδιο καυστηρα\nΓια αρχη μου φαινεται τεραστιο το ευρος 1.4 με 14 kg/h συνηθως ειναι πιο κοντα το ευρος.\nTo 1.9 kg/h ειναι 20000 KCal περιπου στα 12 bar το 0,50 μας δινει 2 kg οποτε απο εκει...\nΘέμα: Σκουριαζμα φλάντζας ηλιακου\nΕιναι τα διαφορετικα υλικα που κανουν την ζημια να ερχεται πολυ γρηγοροτερα απο το φυσιολογικο.\nΣιγουρα το ανοδιο ειναι απαραιτητο και θα καθυστερησει την φθορα αλλα δεν θα λυσει το προβλημα εκτος...\nΤο μπεκ παει αρχικα βαση θερμιδων εγκαταστασης. Μετα αν ο λεβητας ειναι μικρος η μεγαλος και δεν μπορει να παρει το συγκεκριμενο μπεκ τοτε βαζεις το κοντινοτερο που θα καλυπτει τις απαιτησεις του...\nΘέμα: Κολλημένη βάνα\nΑπο μεσα ξεκολανε σιγουρα καμια φορα μπορει να ριξεις και απ'εξω και να καταφερεις κατι.\nΕιναι θεμα οι μπιλιας σε εγκατασταση θερμανσης και πολλοι δεν τους χρησιμοποιουν ακομα και σημερα.\nΕχουμε ξαναπει σε αλλα παρομοια θεματα οτι τα χρωματα στα καλωδια και ειδικα στους θερμοστατες χωρου ο καθενας τα βαζει οπως θελει.\nΑρα θελει προσοχη και ελεγχο στο τι ειναι τι.\nΓενικα για να...\nΤο νερο μπορεις να το βγαλεις ( και απο την αποροη του λεβητα και απο την βαλβιδα ασφαλειας ) το θεμα ειναι γιατι ανεβηκε η πιεση? Εκει πρεπει να σταθεις και να εχεις το νου σου μηπως ξανα ανεβει να...\nwd40 σπρει ριξε στον αξονα της πεταλουδας γυρω γυρω και ισως ξεκολησει.\nΕχει νερο μεσα η εγκατασταση?\nΘελει περασμα με κουκουναρα γιατι δεν φαινεται να ειναι γρεζια μαλλον το σπειρωμα δεν ειναι σωστα ανοιγμενο.\nΔεν νομιζω οτι μπορεις να κανεις κατι αλλο αν δοκιμασες και με αλλα εξαρτηματα.\nΤο sticky δεν σημαινει οτι δεν γραφουμε απλα οτι περιεχει καλη πληροφορηση που πρεπει να βρισκεται αμεσα.\nΑν και το site δεν ειναι για να αναφερει τιμες τις οποιες μπορειται να βρειτε στο ιντερνετ...\nΘέμα: ΣΚΟΥΠΑ ΓΙΑ ΛΕΒΗΤΑ\nΑν εχεις σκοπο να ασχοληθεις οπως σε ολα τα εργαλεια μην πεταξεις τα λεφτα σου.\nΠαρε μια karcher και καλυτερα με μεταλλικο καδο αν και ανεβαινει σε τιμη λιγο αλλα θα εχεις το κεφαλι σου ησυχο στο τι...


Harkis: οι «αόρατοι» του πολέμου της Αλγερίας | OffLine Post\nΑρχικήΔιεθνήHarkis: οι «αόρατοι» του πολέμου της Αλγερίας\nHarkis: οι «αόρατοι» του πολέμου της Αλγερίας\nΟ Πόλεμος της Αλγερίας (1954-1962) ήταν ένας πόλεμος ανεξαρτησίας, στο πλαίσιο της από-αποικιοποίησης των τελευταίων χωρών, που ήταν δέσμιες των δυτικών δυνάμεων. Η Αλγερία αποτελούσε τμήμα διοίκησης του γαλλικού κράτους, όπου ο αλγερινός λαός υπαγόταν στον “Code de l’indigénat”, δηλαδή σε έναν κώδικα, που δημιουργούσε ένα κατώτερο νομικό καθεστώς για τους ιθαγενείς της αφρικανικής χώρας. Τον Νοέμβριο του 1954 το «Εθνικό Απελευθερωτικό Μέτωπο» (FLN) της Αλγερίας ανακοίνωσε τον πόλεμο κατά της Τέταρτης Γαλλικής Δημοκρατίας, ο οποίος έλαβε μορφή ανταρτοπολέμου και τρομοκρατικών επιθέσεων, χαρακτηριζόμενος ως ένας από τους πιο βάναυσους αγώνες ανεξαρτησίας της εποχής. Στον πόλεμο αυτόν, η Γαλλία εκτός των ιδίων δυνάμεων επιστράτευσε και ένα πολυπληθές σώμα αλγερινών, τους Harkis (Αρκί), οι οποίοι τάχθηκαν στο πλευρό της έως το τέλος του πολέμου, όμως μετά το 1962 δεν είχαν την αντιμετώπιση που περίμεναν.\nΠοιοι ήταν οι Harkis και ποια τα κίνητρά τους\nΟι Harkis ήταν Αλγερινοί και σύμφωνα με τους ιστορικούς απαριθμούσαν από 200.000 έως 400.000 άτομα, οι οποίοι κατά την περίοδο 1954-1962, επέλεξαν να στηρίξουν την Γαλλία, ως βοηθητικές δυνάμεις της (auxiliaires). Επεξηγηματικά, οι Γάλλοι κάτοικοι της Αλγερίας κατείχαν μεγάλο ποσοστό του εύπορου εδάφους της χώρας και συνεπώς, αρκετό κύρος και δύναμη, ώστε να βρουν υποστηρικτές. Σε αντίθεση, το χαμηλό βιοτικό και μορφωτικό επίπεδο των Harkis και η γνώση του εδάφους τους, τους καθιστούσαν στα «μάτια» της Γαλλίας μία ικανή επικουρική δύναμη τόσο για τον ανταρτοπόλεμο, που είχε μόλις ξεκινήσει, όσο και για τις μάχες κατά του «Εθνικού Απελευθερωτικού Μετώπου» της Αλγερίας. Άλλωστε, η Γαλλία είχε μόλις χάσει την κυριαρχία του Μαρόκου και της Τυνησίας (1956) και όντας αποδυναμωμένη στρατιωτικά και «ψυχολογικά» χρειαζόταν τη στήριξη των Harkis. Συγχρόνως, οι Harkis ήλπιζαν πως στο τέλος του πολέμου θα βρίσκονταν στο πλευρό του νικητή και θα δέχονταν οικονομικές απολαβές από το γαλλικό κράτος.\nΠηγή εικόνας: Harkis Dordogne\nTο τέλος του πολέμου και η θέση των Harkis\nΗ υπογραφή των συνθηκών του Εβιάν το 1962 επισφράγισε το τέλος του πολέμου και την ανεξαρτησία της Αλγερίας. Οι συμφωνίες, όμως δεν προέβλεπαν με ακρίβεια τη θέση των Harkis στο γαλλικό, αλλά και στο αλγερινό έδαφος. Οι προδότες πλέον για την Αλγερία, Harkis, καταδιώκονταν από το «Εθνικό Απελευθερωτικό Μέτωπο» με αποτέλεσμα κάποιοι να πληρώσουν, με τον πιο ειδεχθή τρόπο, τη στάση τους στον πόλεμο και κάποιοι άλλοι να διαφύγουν στη Γαλλία, γεγονός που η δυτική κυβέρνηση απευχόταν.\nΈνα μεγάλο ποσοστό των Harkis κατάφερε να φτάσει στη Γαλλία τα χρόνια μετά τον πόλεμο και να εγκατασταθεί σε ειδικά διαμορφωμένα στρατόπεδα. Απεναντίας, όσον αφορά τους Γάλλους υπηκόους της Αλγερίας, οι λεγόμενοι «pieds-noirs», δέχθηκαν μια πιο ένθερμη αποδοχή και επανεντάχθηκαν άμεσα στη γαλλική κοινωνία. Οι συνθήκες όμως, διαβίωσης των Harkis σε αυτές τις εγκαταστάσεις αποσκοπούσαν στον πλήρη έλεγχό τους και στην υιοθέτηση δυτικών κανόνων και προτύπων. Κάποια χρόνια αργότερα και συγκεκριμένα τη δεκαετία του 1990, οι Harkis θα καταφέρουν από το καθεστώς αφάνειας και περιθωριοποίησης, που τους είχε επιβληθεί, να ενταχθούν και επίσημα στη γαλλική κοινωνία. Εξάλλου, η περίοδος εκείνη αποτελεί την επίσημη αναγνώριση του Πολέμου της ανεξαρτησίας της Αλγερίας από τη γαλλική κυβέρνηση, δεδομένου πως για περισσότερο από τέσσερις δεκαετίες γινόταν αναφορά σε «γεγονότα πολέμου στην Αλγερία» και όχι σε «πόλεμο».\nΣτις 25 Σεπτεμβρίου 2001 η κυβέρνηση του Ζακ Σιράκ, πραγματοποιώντας μία δημόσια τελετή, μίλησε για αυτά τα «τραγικά χρόνια» του πολέμου, όπως τα χαρακτήρισε, κάνοντας λόγο για την ανάγκη πλήρους αφομοίωσης της μειονότητας, που βρίσκεται στη χώρα του. Μάλιστα, αναφορικά με όλες τις δυσκολίες, που έχουν συναντήσει στη Γαλλία, ανέφερε πως οι Harkis και τα παιδιά τους πρέπει να έχουν εφεξής ίσα δικαιώματα στην εκπαίδευση και στην εύρεση εργασίας, όπως όλοι οι Γάλλοι πολίτες. Ωστόσο, πολλοί Harkis, μετά από αυτή τη δήλωση του πρώην προέδρου, υποστήριξαν πως επιζητούν κάτι περισσότερο από μια απλή αναγνώριση, κάνοντας λόγο για την ευθύνη του γαλλικού κράτους ως προς την εγκατάλειψή τους.\nΤέλος, στις 25 Σεπτεμβρίου 2016 ο Γάλλος πρόεδρος, Φρανσουά Ολάντ, αναγνώρισε την ευθύνη του κράτους, ως προς την εγκατάλειψη των Αλγερινών, κατά τη διάρκεια τελετής στο Παρίσι, τιμώντας τους βετεράνους που πολέμησαν μαζί με τις γαλλικές αποικιακές δυνάμεις. Στο ίδιο πλαίσιο, στις 25 Σεπτεμβρίου του 2018 ο Γάλλος Πρόεδρος, Εμανουέλ Μακρόν, προχώρησε σε απόδοση εθνικών τιμών σε περισσότερους από 20 πρώην μαχητές Harkis, καθώς και σε χορήγηση 40 εκατ. ευρώ στους απογόνους τους, οι οποίοι εξακολουθούν να αντιμετωπίζουν την περιθωριοποίηση και τη φτώχεια. Από την πλευρά της, η αλγερινή κυβέρνηση δεν επιτρέπει στους Harkis να εισέλθουν στην Αλγερία, για να επισκεφτούν τη γενέτειρα και τις οικογένειές τους.


Αστρολογικό δελτίο για όλα τα ζώδια: από 1 έως 4 Ιουνίου - Astrology.gr\nΗΛΙΟΣ - 13° 01' 49" ΚΑΡΚΙΝΟΣ\nΣΕΛΗΝΗ - 18° 46' 24" ΠΑΡΘΕΝΟΣ\nΕΡΜΗΣ - 29° 33' 51" ΔΙΔΥΜΟΙ\nΑΦΡΟΔΙΤΗ - 14° 21' 08" ΔΙΔΥΜΟΙ\nΑΡΗΣ - 29° 51' 13" ΚΡΙΟΣ\nΑστρολογικό δελτίο για όλα τα ζώδια: από 1 έως 4 Ιουνίου\nΠοσειδώνας εν όψει και σκέφτηκα να σας διηγηθώ μια ιστορία, ένα παραμύθι, όπως αρμόζει στην αφεντιά του...\nΈτσι, τα ουράνια σώματα γυρνοβολούσαν άσκοπα, χωρίς να εισπράττουν κάποιο σοβαρό αντίτιμο και το κακό δεν άργησε να ξεσπάσει.\nΗ ανελέητη χρηματοπιστωτική κρίση επιρροών, τσάκισε στην κυριολεξία όλη τη δομή του συστήματος κι επέφερε δραστικές αλλαγές στο καθεστώς του. Ενώ θεωρητικά κυβερνήτης εξακολουθούσε να είναι ο Ήλιος, στην πράξη η εξουσία πέρασε σε άλλα χέρια.\nΌλα ξεκίνησαν όταν ο μεγάλος κερδοσκόπος, ο γνωστός και μη εξαιρετέος Δίας, σε αγαστή συνεργασία με τον Πλούτωνα, ίδρυσαν το Μονοπώλιο Πλανητικών Επιρροών (ΜΠΕ), χρίζοντας τον Κρόνο ως «Μεγάλο Τσοπάνη» των πλανητικών ενεργειών-αμνών.\nΟ σκοπός τους υποτίθεται πως ήταν η σωτηρία του ηλιακού συστήματος και η εφαρμογή μια αυστηρής πολιτικής περιορισμού των επιρροών, τελικά όμως άλλο είχαν κατά νου, να γίνουν δηλαδή «ο χαλίφης στη θέση του χαλίφη».\nΤο θέμα είναι ότι ύστερα από απανωτά Μνημόνια και χαράτσια, οι ελεύθεροι κάμποι και τα βουνά του Διαστήματος ερήμωσαν. Όλα σχεδόν τα πλανητικά μικρομάγαζα κήρυξαν οριστικά ενεργειακή χρεοκοπία κι έβαλαν λουκέτο, για να αντικατασταθούν σταδιακά από ελεγχόμενες μονάδες παραγωγής επιρροών, που όλες τους έφεραν το χαρακτηριστικό σφράγισμα του μονοπωλίου: Μ που σημαίνει «μοιραίο».\nΚαμιά επιρροή πλέον δεν κυκλοφορούσε ελεύθερη, αφού όλες περνούσαν από την κρισάρα της τρόικα. Και ως συνήθως τη νύφη την πλήρωσαν πρώτοι οι μικροί. Πέρα από τους κατά τόπους απολυμένους βράχους που βρέθηκαν στα καλά καθούμενα χωρίς τροχιά και δεν είχαν πλέον -κυριολεκτικά- στον ήλιο μοίρα, το πρόγραμμα προέβλεψε την απόλυση χιλιάδων διορισμένων αστεροειδών, που για χρόνια λυμαίνονταν -κατά την τρόικα- την περιοχή ανάμεσα στον Άρη και το Δία. Τέρμα οι αντισυστημικοί, που παράγουν άγνωστες και ασύμμετρες επιρροές, έξω από το επιβεβλημένο διαπλανητικό πνεύμα... Έτσι αποφάνθηκαν οι τρεις μεγάλοι, με τα αποτελέσματα ωστόσο να είναι ενίοτε τραγικά. Μερικοί αστεροειδείς μην αντέχοντας τον εξευτελισμό, αυτοκτόνησαν πέφτοντας πάνω σε άλλους πλανήτες -και συνεχίζουν να το κάνουν ακόμη. Κανα-δυό απ' αυτούς μάλιστα έφτασαν μέχρι τη Γη, καθιστώντας τους δεινόσαυρους -για πρώτη και τελευταία φορά- μάρτυρες του μεγάλου κοσμικού δράματος.\nΑπό την άλλη πλευρά ήταν τόσοι πολλοί, που παρά το άγριο κυνηγητό που έφαγαν, χιλιάδες από αυτούς πλανώνται ακόμη στη θέση τους.\nΦυσικά, υπήρξαν και ριζοσπαστικές αντιδράσεις, με υποκινητή -ποιόν άλλον;- τον Ουρανό.\nΜε σύνθημα «Κάτω οι πάνω και πάνω οι κάτω» κατάφερε να δημιουργήσει μια ισχυρή συμμαχία αντιφρονούντων, όμως κάθε προσπάθεια ανατροπής του κατεστημένου έπεφτε στο κενό. Βλέπετε ο Χοντρός ήταν πολύ χοντρός για να τον κάνουν πέρα, ο Παππούς βαστούσε γερή άμυνα πίσω από τα δαχτυλίδια του, ενώ αυτή η μουσίτσα ο Πλούτωνας είχε τον τρόπο να μαθαίνει πρώτος κάθε αντιστασιακή ενέργεια και να δρομολογεί την καταστολή της με τρόπους που απείχαν πολύ από το διαπλανητικό δίκαιο.\nΧρειαζόταν λοιπόν κάτι εξαιρετικά δραστικό και έξω από τα καθιερωμένα πλαίσια. Κάτι που να είχε την αντινομία στο αίμα του, ώστε παρά τις διαρκείς πιέσεις, τους βασανισμούς, τους εξευτελισμούς και τις απειλές που θα ακολουθούσαν νομοτελειακά, να μπορούσε να αντέξει και να κρατήσει τον αιρετικό χαρακτήρα του.\nΈτσι, μια νύχτα που έμελε να είναι η απαρχή της αντίστροφης μέτρησης για το καθεστώς και το σύμπαν συνολικά, από την εφευρετικότητα του Ουρανού, γεννήθηκε ο Άνθρωπος!\nΣτην αρχή δεν γέμιζε το μάτι κανενός «μεγάλου» κι έτσι μπόρεσε να επιβιώσει και να αναπτύξει το πολυπλοκότερο -ever- σύστημα κατανάλωσης κοσμικών επιρροών. Τις ρουφούσε όλες σαν σφουγγάρι και διαρκώς ζητούσε κι άλλες!\nΣιγά-σιγά λοιπόν η οικονομία πέρασε σε φάση ανάπτυξης και οι ντόπιοι πλανήτες παραγωγοί παρακάμπτοντας την παντοδυναμία των ΜΠΕ, άρχισαν να στήνουν λαϊκές αγορές επιρροών, τα γνωστά και ως «πλανητοπάζαρα», όπου διέθεταν ελεύθερα τα προϊόντα τους.\nΈνα τέτοιο έχει στηθεί και στις μέρες μας, περιμένοντας την εκλεκτή πελατεία του.\n-Φούσκες, ωραίες φούσκεεεες... Ψέματα, φαντασιώσεις, απάτες, αυταπάτεεεες... Μεθύσια και φυγές... Όλα τα εξαϋλώνω... Από την παραγωγή στην κατανάλωση... Αλληλούια!\nΟι ψαλμωδίες του γενειοφόρου Ποσειδώνα ελκύουν κυρίως Ιχθύες Διδύμους, Παρθένους και Τοξότες που σπεύδουν να εξασφαλίσουν τις επιρροές προτού εξαντληθούν.\nΣτον διπλανό πάγκο στέκει η κυρά-Δήμητρα που διαλαλεί κι αυτή την πραμάτεια της: Πάρε κόσμε! Γνωστοποιήσεις, κοινοποιήσεις, διαφημίσεις... Εδώ η καλή διάκριση! Και συνεργασίες τεφαρίκια έχωωωω... Κοινωνικές, προσωπικές... Δεξιώσεις, γκαλά, πρωινάδικα... Προλάβετε!\nΈνας βιαστικός Κριός γεμίζει αβέρτα τις σακούλες, ενώ πίσω του συνωστισμένοι γκρινιάζουν και διαπραγματεύονται ένα τσούρμο από Καρκίνους, Ζυγούς και Αιγόκερους.\n-Ψιτ, κύριος... Άσε κάτι και για μας!\nΌμως ο Κριός δεν πτοείται... Πίσω και σας έφαγα, ζαγάρια!\nΠρος στιγμήν απειλείται γενική σύρραξη, ωστόσο η διπλωματικότητα και οι γαλιφιές της κυρά-Δήμητρας σώζουν την κατάσταση.\n-Εσύ θα πάρεις πρώτος αγόρι μου καμαρωτό, αστέρι μου, του λέει, ενώ ταυτόχρονα γνέφει στους υπόλοιπους να έρθουν πίσω από τον πάγκο.\nΠολλοί, τρυπώνουν στα μουλωχτά, φορτώνοντας τα καρότσια τους με κάθε είδους λιχουδιές κι έτσι όλοι τελικά μένουν ευχαριστημένοι.\nΌσο για τους Καρκίνους, ύστερα από το αυτό το καταιγιστικό shoping therapy, σπεύδουν ταχέως να επωφεληθούν από τις προσφορές του Χείρωνα, που στέκει παραδίπλα πάνω σε μια απομίμηση αρχαίας κολώνας.\nΜνήμες, νοσταλγίες, επανασυνδέσεις! Το παρελθόν σπαρταράει ζωντανό μπρος στα μάτια σας... Και προς επίρρωση των λόγων του βγάζει από την τσέπη του δύο ζωντανά καβούρια παλαιολιθικής γενιάς που αρχίζουν πάραυτα να περπατούν προς τα πίσω.\nΤο show προσελκύει πλήθος Διδύμων και Ιχθύων, ένας μάλιστα από αυτούς, αρπάζει τα καβούρια και τα χώνει σε δύο κύπελλα. Ύστερα παίρνει κι ένα τρίτο άδειο κύπελλο κι αρχίζει: «Εδώ κάβουρας, εκεί κάβουρας, που δεν είναι ο κάβουρας;»\nΧαμογελαστός από το δικό του πόστο -ένα πάγκο σαν το Εντερπράιζ- παρακολουθεί τα τεκταινόμενα ο Ουρανός. Ξέρει ότι όλα αυτά δεν θα γινόντουσαν ποτέ, αν πριν από χιλιάδες χρόνια δεν είχε πάρει εκείνην την γενναία απόφαση, να αψηφήσει έμπρακτα την εξουσία της τρόικα. Τα καβούρια δεν έχουν αλλάξει, οι άνθρωποι όμως... Αυτοί ξεπέρασαν κάθε προσδοκία!\nΣήμερα βέβαια, όλα αυτά έχουν περάσει αλλά ο ίδιος συνεχίζει να ασχολείται με την\nπαραγωγή των αγαπημένων του επιρροών.\n-Αλλαγές αναθεωρήσεις, ανατροπές, παράδοξα... Ό, τι πάρετε ένα τάλιρο!\nΚριοί, Δίδυμοι, Ζυγοί, Τοξότες και βέβαια οι Υδροχόοι έλκονται πρώτοι από τη διαφορετικότητα του και περιεργάζονται τα καλούδια του.\n-Βάλε μια απ' όλα, λέει γοργά ένας Τοξότης, σε αντίθεση με τον Ζυγό που δεν ξέρει τι να πρωτοδιαλέξει.\n-Τι μάρκα είναι η αυτή η αλλαγή, παρακαλώ; Είναι από καλή γενιά;\nΠάγκο έχει και ο Άρης αλλά εκεί δεν πλησιάζει σχεδόν κανείς. Και πως να το κάνει δηλαδή όταν κρατά δυό χατζάρια... να, με το συμπάθειο!\n-Για περάστε, για περάστε... Όλα τα σφάζω, όλα τα μαχαιρώνω, βροντοφωνάζει...\nΤσακωμοί, χωρισμοί, ανασκολοπισμοί, εδώ και τώρα!\nΈνας Δίδυμος κι ένας Τοξότης ξεθαρρεύουν κι αποφασίζουν να δοκιμάσουν στην πράξη το curiosity killed the cat. Σε χρόνο dt βρίσκονται στα μαχαίρια, με τον Άρη να ξεθάβει το τσεκούρι του πολέμου.\n-Να περάσει ο επόμενος, ουγκ!\nΑτυχώς όμως ο επόμενος πελάτης δεν ήρθε για καλό. Πρόκειται για έναν γραβατωμένο κύριο, που δεν αργεί να δείξει τις προθέσεις του.\n-Άδεια και δίπλωμα επιρροών κύριε Άρη, λέει ο Κρόνος με αυστηρή φωνή.\nΑμάν! Η τρόικα μυρίστηκε το πλανητοπάζαρο κι έστειλε τον μεγάλο Τσοπάνη να το «συμμαζέψει»!\n-Άντε πάενε από δω μαυριδερέ παλιογραφειοκράτη, ανταπαντά ο Άρης κι εκεί άρχισε το μακελειό...\nΟ Κρόνος αρχίζει να γράφει μανιωδώς σε ένα μπλοκάκι τις παραβάσεις:\nΑντίσταση κατά της αρχής, ρατσιστική συμπεριφορά, συναλλαγή χωρίς απόδειξη, off shore μαχαιριών, μίζες, φοροδιαφυγή... Χμ 100 χρόνια φυλακή και βλέπουμε...\nΤι να κάνει κι ο Άρης, καλεί σε γενική εξέγερση.\n-Σύντροφοι στα όπλα!\nΜε το σύνθημα του ένα λεφούσι από αγανακτισμένους αρχίζει να πλησιάζει απειλητικά προς τον Κρόνο.\nΤότε κι εκείνος εκπληρώνοντας το ελάχιστο των καθηκόντων του μπουζουριάζει δύο Ταύρους κι έναν Σκορπιό στο υπηρεσιακό του όχημα και όπου φύγει φύγει...\nΤουλάχιστον, θα είχε να παρουσιάσει στους ανωτέρους του ένα κάποιο έργο.\nΚάπως έτσι είναι φίλες και φίλοι το σκηνικό των ημερών κι αν απορείτε που οι Λέοντες δεν υπάρχουν πουθενά, είναι γιατί σπάνια συγχρωτίζονται με το πλήθος, πολύ δε περισσότερο σε μια λαϊκή αγορά, ένα ταπεινό παζάρι. Μην ανησυχείτε όμως Έχουν στείλει δασκαλεμένους τους υπηκόους-υπηρέτες τους να προμηθευτούν ότι πιο εκλεκτό κι επίκαιρο υπάρχει σε επιρροή (ας προσέχουν πάντως μην πέσουν κι αυτοί πάνω στον Κρόνο...)\nΈτσι όλοι μας μπορούμε να διαλέξουμε ελεύθερα και χωρίς κωλύματα τη μοίρα μας, χωρίς να είμαστε αναγκασμένοι να ψωνίζουμε μόνον ό, τι διατίθεται στα πολυκαταστήματα του ΜΠΕ. Όχι βέβαια πως εκεί δεν υπάρχουν αγαθά αλλά να... τα περισσότερα από αυτά είναι μεταλλαγμένα. Πλαστές ανάγκες, πλαστικά όνειρα και συναισθήματα, χώρια που όλα τα κέρδη πάνε στις τσέπες της πλανητικής τρόικα, που θα μας επιστρέψει μόνον λίγα ψίχουλα αυθεντικών -βιολογικών θα έλεγα- επιρροών.


Ασφυκτική εξάρτηση, ακρίβεια και συνεχείς διακοπές – Η μόνη υπόσχεση της πολιτικής της απελευθερωμένης πράσινης ενέργειας - Drepani.gr - Argyrades.gr - news\nΚαββαδίας January 17, 2022\t81\nΣτους τελευταίους λογαριασμούς ρεύματος αποτυπώνονται καθαρά οι πρώτες επιπτώσεις της πολιτικής της «απελευθέρωσης της ενέργειας». Της πολιτικής που υπήρξε σταθερό «όραμα» του νεοφιλελευθερισμού και βασικός άξονας των κατευθύνσεων και επιταγών της ΕΕ. Της πολιτικής που υπηρέτησαν πιστά όλες οι κυβερνήσεις των τελευταίων δεκαετιών, προσηλωμένες στον ευρωπαϊκό μονόδρομο και στην εξυπηρέτηση των αδίστακτων ξένων και ντόπιων συμφερόντων.\nΑυτή η πολιτική που κάτω από εύηχους τίτλους για απελευθερώσεις και πράσινες μεταβάσεις και με απίστευτες πολλές φορές θεσμικές «ρυθμίσεις», επιβλήθηκε με σκοπό την εκποίηση του δημόσιου πλούτου και βασικά της πιο μεγάλης -και κρίσιμης για τον τόπο- δημόσιας επιχείρησης. Τώρα οι ίδιοι οι εισηγητές και θιασώτες της πολιτικής της πλήρους ιδιωτικοποίησης της ενέργειας παρουσιάζουν τα ολέθρια αποτελέσματά της σαν αποτέλεσμα άλλων παραγόντων. Και σε κάθε περίπτωση παριστάνουν τους αθώους για τα ολέθρια αποτελέσματα των πολιτικών τους.\nΛογαριασμοί που γονατίζουν νοικοκυριά – «Δεν ενημερώθηκαν οι πολίτες για το κόστος της πράσινης μετάβασης» λέει τώρα ο Μυτιληναίος…\nΟι αυξήσεις στα τιμολόγια του ρεύματος πραγματικά αποτελούν πρόκληση για κάθε άνθρωπο της βιοπάλης και είναι βέβαιο ότι, μαζί με το κύμα ακρίβειας σε όλα τα βασικά καταναλωτικά αγαθά, θα μπορούσαν να τροφοδοτήσουν επεισόδια κοινωνικής αναστάτωσης. Και σίγουρα αν δεν συνέβαιναν όλα αυτά, στις συνθήκες της πανδημίας και στο αντιδραστικό καθεστώς που επιβλήθηκε τα τελευταία δύο χρόνια με πρόσχημα αυτή, με το λαϊκό κίνημα να βρίσκεται σε διαρκή υπονόμευση από τις πολιτικές της «εθνικής ομοψυχίας» από τη μια και του «θα λογαριαστούμε μετά» από την άλλη, τα πράγματα θα ήταν πολύ διαφορετικά.\nΌμως η επιφανειακή, σίγουρα, κοινωνική ηρεμία δίνει το δικαίωμα στους ίδιους τους θύτες να προχωρούν σε δηλώσεις μάλλον αποκαλυπτικές για το περιεχόμενο της πολιτικής τους. Από τις πιο χαρακτηριστικές είναι οι δηλώσεις του Μυτιληναίου, του μεγάλου ευεργετημένου, από τη διαρκή αφαίμαξη της Δημόσιας Επιχείρησης Ηλεκτρισμού και της ιδιωτικοποίησής της. Σε άρθρο του με τον αποκαλυπτικό τίτλο «Πρέπει να εξηγηθεί στους πολίτες το κόστος της πράσινης μετάβασης» αναφέρει χαρακτηριστικά: «Το ερώτημα που τέθηκε ήταν “μισό”. Ρωτήθηκε αν είναι υπέρ ή εναντίον, δεν ρωτήθηκε αν είναι υπέρ της πράσινης μετάβασης με μεγάλο κόστος. Αυτό το ερώτημα δεν τέθηκε ποτέ!».\nΜε αυτό τον τρόπο η κυρίαρχη προπαγάνδα, μέσω των καθ’ ύλην αρμόδιων, επιχειρεί να παρουσιάσει τώρα ως λογική παραδοχή, ως αναμενόμενο αποτέλεσμα την έκρηξη των τιμών στο ρεύμα. Και κυρίως να το παρουσιάσει ως επιλογή των πολιτών! Όλο και περισσότερες είναι οι φωνές των κυβερνητικών στελεχών, αποθρασυμένων ή μη, που ρίχνουν ουσιαστικά την ευθύνη στο λαό… που ήθελε πράσινη ενέργεια. Για να σώσει το κλίμα και τον πλανήτη. Η πολιτική επιλογή των ιμπεριαλιστικών δυνάμεων της ΕΕ, που προσπαθούν να καλύψουν την υστέρηση στον έλεγχο των ορυκτών καυσίμων του πλανήτη με πωλήσεις ανεμογεννητριών, παρουσιάζεται ύπουλα ως επιλογή της κοινής γνώμης.\nΚαι με αυτό τον τρόπο, ο Μυτιληναίος -υπέρμαχος της πράσινης μετάβασης- καταλήγει με φανερή την αγωνία του να μην εμποδιστεί αυτή η μετάβαση: «Το κόστος της πράσινης μετάβασης πρέπει να εξηγηθεί, πρέπει να συμφωνήσουν οι πολίτες, διότι χωρίς αυτούς, η μετάβαση δεν θα συμβεί, όσες αποφάσεις υπερεθνικών και εθνικών οργάνων κι αν υπάρξουν».\nΑσφυκτική εξάρτηση της χώρας από ξένες πηγές και ιδιωτικά κεφάλαια\nΤον Μυτιληναίο τον ενδιαφέρει η πράσινη μετάβαση. Γιατί σε αυτή τη μετάβαση που γίνεται με φυσικό αέριο, με ένα διαφορετικό δηλαδή ορυκτό καύσιμο(!) από τον λιγνίτη, είναι ο μεγάλος κερδισμένος. Αφού φροντίζει να κάνει καθαρό για μία ακόμη φορά ότι «…οι ανανεώσιμες πηγές έχουν «στοχαστικότητα», δεν είναι δηλαδή σε θέση να προσφέρουν συνεχή ομαλή λειτουργία, εξαρτώνται από τις καιρικές συνθήκες, είτε πρόκειται για φωτοβολταϊκά είτε για αιολικά…Το πρόβλημα αυτό, θα λυθεί όταν αναπτυχθεί η τεχνολογία συσσωρευτών μεγάλης χωρητικότητας για αποθήκευση της ενέργειας. Δυστυχώς, απέχουμε ακόμη αρκετά χρόνια από αυτές τις τεχνολογίες…».\nΜέχρι τότε λοιπόν, «μέχρι να έρθει το πράσινο μέλλον», η Ελλάδα έχοντας κλείσει τα λιγνιτωρυχεία, με τις επιθυμίες και του Μυτιληναίου, θα πορεύεται με την αγορά εισαγόμενου φυσικού αερίου. Που αυτή τη στιγμή έχει φτάσει να είναι πιο ακριβό ακόμη και από την βενζίνη σε κόστος ανά kwh παραγόμενης ενέργειας! Και τα τιμολόγια του ρεύματος θα καθορίζονται από αστάθμητους παράγοντες με βάση τις εξελίξεις στην αγορά και τους γεωπολιτικούς ανταγωνισμούς. Σύμφωνα πάντα με τις δηλώσεις του ίδιου του μεγαλοπαραγωγού από τις μονάδες φυσικού αερίου!\nΑυτή λοιπόν είναι η αλήθεια για την απολιγνιτοποίηση. Αυτό που μπορούν να υποσχεθούν σήμερα οι «οικολογικά ευαίσθητοι» νεοφιλελεύθεροι θιασώτες της πράσινης ιδιωτικοποίησης της ΔΕΗ είναι η απώλεια κάθε ελέγχου τιμολογιακής πολιτικής στο ρεύμα και η ασφυκτική εξάρτηση από εισαγόμενα ορυκτά καύσιμα! Σε μία περίοδο μάλιστα που η τεχνολογία επιτρέπει την παραγωγή ρεύματος από λιγνιτικές μονάδες με πολύ μικρότερες επιπτώσεις για το περιβάλλον.\nΣτο ίδιο κείμενο ο Μυτιληναίος δεν παραλείπει να παρουσιάσει και τις «λύσεις» για το πρόβλημα προμήθειας και επάρκειας φυσικού αερίου. Αυτός, που δεκαετίες τώρα έμαθε να πλουτίζει σε βάρος του ελληνικού λαού και του κράτους, ζητάει ουσιαστικά να του φτιάξουν και άλλες υποδομές από το ταμείο ανάκαμψης. Και αυτό που ζητάει είναι -κυρίως- υποδομές αποθήκευσης φυσικού αερίου. Όπως αναφέρει για τους νέους πακτωλούς δισεκατομμυρίων που διεκδικεί για να φορτωθούν και αυτοί στο χρέος του ελληνικού λαού… «Η ευθύνη του πολιτικού προσωπικού ως προς τον αναπροσανατολισμό του οικονομικού μας μοντέλου είναι μεγάλη. Αντιλαμβάνομαι ότι το βραχυπρόθεσμο καταναλωτικό μοντέλο είναι πολιτικά πιο… εύπεπτο και το μακροπρόθεσμο πιο δύσπεπτο. Όμως, τώρα είναι η ώρα να το επιτύχουμε και η ευκαιρία δεν πρέπει να χαθεί!».\nΔιακοπές ρεύματος, η νέα κανονικότητα – Ανοίγουν νέο λιγνιτωρυχείο για να καλύψουν τις ενεργειακές ανάγκες του χειμώνα!\nΕκτός από τις τεράστιες αυξήσεις στα τιμολόγια του ρεύματος, σε καιρούς απολιγνιτοποιήσης ο ελληνικός λαός είναι αντιμέτωπος και με τις τακτικές πλέον διακοπές. Οι διακοπές του ρεύματος, που ειδικά την περίοδο του καύσωνα θύμισαν δεκαετίες ’60-’70, αναμένονται και για την περίπτωση που θα υπάρξει ψύχος!\nΜπροστά λοιπόν στον επερχόμενο χειμώνα και με δεδομένη την κατάσταση που έχει διαμορφωθεί στην αγορά του φυσικού αερίου, το Υπουργείο Ενέργειας μετά από σύσκεψη με την ΡΑΕ αποφάσισε την επαναλειτουργία λιγνιτωρυχείου στην Αχλάδα Φλώρινας. Το λιγνιτωρυχείο διαθέτει υψηλής ποιότητας λιγνίτη και έχει δυνατότητα παραγωγής 1.500.000 μετρικών τόνων ετησίως. Σύμφωνα με την ανακοίνωση της ΡΑΕ, η επαναλειτουργία του κρίνεται απαραίτητη στα πλαίσια της επιστράτευσης λιγνιτικών μονάδων για την κάλυψη των αυξημένων αναγκών ενόψει του χειμώνα!\nΠρόκειται για την πιο κυνική ομολογία μιας αποτυχημένης και ολέθριας για το λαό και τον τόπο πολιτικής. Μιας πολιτικής που στο καίριο ζήτημα της ενεργειακής επάρκειας της χώρας κατέληξε να αντιμετωπίζει ακόμη και το χειμώνα ως έκτακτη συνθήκη! Ο ίδιος ο ΑΔΜΗΕ ξεκαθαρίζει ότι σε περίπτωση ισχυρού ψύχους με τις σημερινές δυνατότητες ενεργειακής κάλυψης δεν αποκλείεται να υπάρξουν περιοδικές διακοπές ηλεκτροδότησης.\nΈτσι λοιπόν, αυτοί που -ως οι πιο πιστοί υπηρέτες των ξένων συμφερόντων- βιάστηκαν να κηρύξουν την απολιγνιτοποίηση, ανοίγουν τώρα ξανά τα λιγνιτωρυχεία για να γλιτώσουν τον απόλυτο διασυρμό!\nΑυτά είναι τα πρώτα, ορατά και -ίσως τα λιγότερο επικίνδυνα- απτά αποτελέσματα της πολιτικής τους. Μιας πολιτικής που απώλεσε κάθε παραγωγική δυνατότητα από τα ελεγχόμενα εθνικά της καύσιμα και κατέληξε να εξαρτάται πλήρως από τις αγορές και τις πάσης φύσεως γεωπολιτικές εξελίξεις.\nΠολύ ενδιαφέρον, ειδικά για αυτούς που έθρεψαν «μακεδονομάχους», αποτελεί το ενδεχόμενο αγοράς ελληνικού λιγνίτη από τη Βόρεια Μακεδονία. Η οποία εδώ και καιρό προσπαθεί να κλείσει συμβόλαια αγοράς λιγνίτη από τη Φλώρινα, σε ποσότητες που φθάνουν τους 1.500.000 μ.τ. ετησίως. Διαβλέποντας τις ανάγκες σε ενέργεια επιδιώκει να παραγάγει ενέργεια στους λιγνιτικούς σταθμούς που βρίσκονται στη συνοριακή γραμμή με τη Φλώρινα, ώστε να μπορεί, στη συνέχεια, να κάνει διασυνοριακό εμπόριο. Με δεδομένο ότι η Ελλάδα έχει μετατραπεί σε ενεργειακό πελάτη της Βόρειας Μακεδονίας, έχει ιδιαίτερο ενδιαφέρον αν αυτή η ενέργεια που θα εισάγει η χώρα, θα παράγεται από το λιγνίτη που θα εξάγει λίγα χιλιόμετρα από τα σύνορα της!\nΤο έχουμε γράψει πολλές φορές. Το ζήτημα της ενεργειακής αυτάρκειας μια χώρας είναι πολύ σοβαρό για να χωρέσει σε ερωτηματολόγια και αφελή ερωτήματα, για το «ποιο είδος ενέργειας προτιμάτε;». Ερωτηματολόγια που συμπυκνώνουν πολιτικές αυταπάτες ρεφορμιστικών κομμάτων και ρευμάτων και που έστρωσαν το έδαφος για την επιβολή ολέθριων πολιτικών.\n« «Οι ζωές των μεταναστών μετράνε» - Εννέα χρόνια από τη δολοφονία του Λουκμάν Λεηλασία του εργατικού και λαϊκού εισοδήματος »\nΣαν σήμερα στις 10 Μάη του 1905 γεννήθηκε ο «πατριάρχης» του ρεμπέτικο…\nΤα αποτελέσματα του Σαββατοκύριακου του κυπέλλου της ΕΠΣΚ


Ρουβίκωνας: Πέταξε τρικάκια στο σπίτι του Λιάγκα\nΔημοσιεύτηκε: Τετάρτη, 04 Δεκεμβρίου 2019 22:49\nΑφορμή αποτέλεσε ο σάλος που προκλήθηκε μετά τα σχόλια του παρουσιαστή και του πάνελ για την σεξουαλική επίθεση σε φοιτήτρια του ΑΠΘ.\nΕπίθεση στο σπίτι του Γιώργου Λιάγκα πραγματοποίησε ο «Φεμινιστικός Τομέας του Ρουβίκωνα».\nΑφορμή αποτέλεσε ο σάλος που προκλήθηκε μετά τα σχόλια του παρουσιαστή και του πάνελ για την σεξουαλική επίθεση σε φοιτήτρια του ΑΠΘ. Ο Γιώργος Λιάγκας και η τηλεοπτική του παρέα προκάλεσαν αντιδράσεις μετά τη διακωμώδηση περιστατικού ασέλγειας σε βάρος φοιτήτριας του ΑΠΘ. Μάλιστα, ακόμα και οι γυναίκες του πάνελ ξεκαρδίστηκαν και δεν σταμάτησαν να κάνουν πλάκα με το θέμα.\n«Αυτά είναι τα πρότυπα που επιλέγει να αναδείξει συνολικά το "star system", ένα κανιβαλικό σύστημα που θα μας βρίσκει πάντοτε απέναντι, με όσες δυνάμεις διαθέτουμε. Η παρέμβαση στο σπίτι του Λιάγκα και τα όσα επιλέξαμε να του μεταφέρουμε μέσω του γραπτού λόγου, θεωρούμε ότι είναι μία από αυτές τις στιγμές αντίστασης και καθημερινού φεμινιστικού αγώνα», γράφει μεταξύ άλλων η ανάρτηση του «Φεμινιστικός Τομέας του Ρουβίκωνα».


Πέρεθ: «Επίσημα, κανείς δεν έχει φύγει ακόμα από την ESL» – CrashOnline.gr | Η Online έκδοση του περιοδικού CRASH!\nΜε το εγχείρημα της Ευρωπαϊκής Super League να δείχνει πως απέτυχε, ο Φλορεντίνο Πέρεθ μίλησε στον ισπανικό σταθμό Cadena SER και αποκάλυψε πως ακόμα καμία εκ των δώδεκα ομάδων που ξεκίνησαν το πρότζεκτ δεν έχει αποχωρήσει κι επίσημα – άλλωστε προβλέπεται αποζημίωση εάν συμβεί κάτι τέτοιο.\nΟ ισχυρός άντρας της Ρεάλ Μαδρίτης δήλωσε επίσης απογοητευμένος από τις γενικευμένες αντιδράσεις, ενώ τόνισε πως «ακόμα κι αν δεν πετύχει αυτό το πρότζεκτ, θα υπάρξει κάποιο άλλο».\n«Επίσημα δεν έχει φύγει κανείς. Και οι δώδεκα παραμένουν. Αν θα πρέπει να πληρώσουν; Φυσικά.\nΜε στενοχωρεί γιατί δουλεύαμε αυτό το πλάνο για τρία χρόνια. Το ισπανικό πρωτάθλημα δεν γίνεται να το ακουμπήσεις, είναι μέρος της ιστορίας. Το δε Champions League, είναι ξεπερασμένο και έχει ενδιαφέρον μετά τα προημιτελικά.\nΕίμαστε χαρούμενοι που ομάδες από διάφορες χώρες μπορούν να αντιμετωπίσουν τις μεγάλες. Αλλά μόνο πέρυσι χάθηκαν 600 εκατομμύρια για τις δώδεκα ομάδες της ESL. Το υπάρχον φορμάτ δεν δουλεύει και βρήκαμε ένα άλλο. Βάλαμε κάτω τους αριθμούς και είδαμε πως μπορούμε να βγάλουμε περισσότερα χρήματα.\nΔεν έχω ξαναδεί τέτοια επιθετικότητα, ήταν κάτι σχεδιασμένο. Όταν βγήκε η είδηση, ζητήσαμε να μιλήσουμε με UEFA και FIFA αλλά δεν μας απάντησαν. Έκαναν λες και σκοτώσαμε το ποδόσφαιρο.\nΘέλω έναν μορφωμένο πρόεδρο στην UEFA, να μην μιλάει άσχημα όπως ο Τσέφεριν. Είμαστε στη δημοκρατική Ευρώπη, αυτά δεν πρέπει να συμβαίνουν πια. Πρέπει να είμαστε ευγενικοί και να κάνουμε διάλογο.\nΉταν περίπλοκο και δύσκολο να το εξηγήσεις. Μία από τις αγγλικές ομάδες δεν ενδιαφερόταν και τόσο πολύ, μετά άρχισε να συμβαίνει το ίδιο και με τις υπόλοιπες. Έχουμε υπογράψει δεσμευτικά συμβόλαια, δεν γίνεται να φύγεις τόσο απλά.\nΗ Μίλαν και η Γιουβέντους δεν έχουν φύγει ακόμα. Είμαστε όλοι μαζί, και η Μπαρτσελόνα. Αν ρωτήσετε τους ανθρώπους της Μπάρτσα τι θέλουν, Champions League ή Super League, θα απαντήσουν κατά 99% το δεύτερο.\nΘέλουμε αγώνες που θα έχουν ενδιαφέρον, το 40% των νέων δεν βλέπουν πια ποδόσφαιρο και πρέπει να τους προσελκύσουμε με ενδιαφέροντα ματς.\nΘα ήθελα να είναι και η Μπάγερν με την Παρί Σεν Ζερμέν μαζί μας αλλά δεν είναι στους δώδεκα.\nΔουλεύουμε για να σώσουμε το ποδόσφαιρο. Και αν δεν δούλεψε αυτό το πλάνο, κάποια στιγμή θα υπάρξει κάποιο άλλο. Υπήρξε μία χειραγωγημένη καμπάνια ότι θέλαμε να καταργήσουμε τα εθνικά πρωταθλήματα, ότι θα… καταργούσαμε το ποδόσφαιρο.\nΑυτοί που κινητοποίησαν τους οπαδούς της Τσέλσι, ήταν εκείνοι που έφεραν και τις μπλούζες με τα συνθήματα στην Κάντιθ. Δεν είναι φυσιολογικό.\nΕννοείται πως το ποδόσφαιρο ανήκει στους οπαδούς. Αυτούς σκεφτόμαστε, αυτοί είναι που μας φέρνουν έσοδα.\nΟι μεγάλες μεταγραφές δεν θα υπάρχουν δίχως την ESL. Ούτε για τη Ρεάλ, ούτε για κανέναν. Είναι αδύνατον αν δεν ρέει το χρήμα. Αν δεν πουλάς πλέον, θα έχεις πρόβλημα.\nΘέλω να υπάρχει διαφάνεια στο ποδόσφαιρο, στο ΝΒΑ ξέρουν όλοι πόσα παίρνει ο καθένας. Πρέπει να γίνει και στο ποδόσφαιρο αυτό. Δεν είδα τη FIFA και την UEFA να χαμηλώνει τους μισθούς, ωστόσο δεν υπήρξε κριτική.\nΠώς να μην θέλω να συνεχίσει ο Ράμος, τον αγαπώ σαν γιο μου. Αυτήν την χρονιά είχαμε 300 εκατομμύρια ευρώ λιγότερα έσοδα, ανάλογα λοιπόν με την κατάσταση. Πρέπει να φύγουν παίκτες, να γίνουν πράγματα».\nESLEUROPEAN SUPER LEAGUEΡΕΑΛ ΜΑΔΡΙΤΗΣΦλορεντίνο Πέρεθ


Νέα Σμύρνη Λάρισας: «Επιδημιολογικά φορτία μπορεί να φέρουν ανεξέλεγκτες καταστάσεις» - News Online\nΑρχική ΚΟΙΝΩΝΙΑ Νέα Σμύρνη Λάρισας: «Επιδημιολογικά φορτία μπορεί να φέρουν ανεξέλεγκτες καταστάσεις»\nΗ κατάσταση είναι δύσκολη και το παράδειγμα της Λάρισας έρχεται να αποδείξει και το πόσο εύθραυστη είναι», τόνισε ο υφυπουργός Πολιτικής Προστασίας και Διαχείρισης Κρίσεων, Νίκος Χαρδαλιάς, κατά την ενημέρωση για την πορεία της πανδημίας του κοροναϊού στην Ελλάδα. Σημείωσε ότι τέτοια επιδημιολογικά φορτία σε πολλές περιοχές μπορεί να δημιουργήσουν ανεξέλεγκτες καταστάσεις και να οδηγηθούμε εκεί που με τόση μεγάλη προσπάθεια έχουμε αποφύγει αυτόν τον καιρό.\nΚαθημερινά οι εξελίξεις αξιολογούνται και το σχέδιο δράσης επικαιροποιείται, είπε ο κ. Χαρδαλιάς. Εξήγησε ότι από προχθές το βράδυ έχει σημάνει συναγερμός στις αρμόδιες αρχές. Υπήρξε θετικό κρούσμα στον οικισμό των Ρομά στην περιοχή της Νέας Σμύρνης, η ιχνηλάτηση οδήγησε σε 29 επαφές, όπου έγινε το τεστ και βρέθηκαν 20 άτομα θετικά. Ο οικισμός κηρύχτηκε σε κατάσταση έκτακτης ανάγκης πολιτικής προστασίας και επιβλήθηκε κατ οίκον περιορισμός των πολιτών για 14 μέρες. Επίσης, όπως αναφέρει το Αθηναϊκό Πρακτορείο Ειδήσεων, κλιμάκια του ΕΟΔΥ και της ΓΓΠΠ βρίσκονται από το πρωί στην περιοχή και έχουν ήδη πραγματοποιήσει 200 ελέγχους και τεστ γύρω από την περιοχή που υπάρχει το συγκεκριμένο επιδημιολογικό φορτίο. Δόθηκε εντολή να μεταφερθούν σε δομή εκτός καραντίνας οι 20 θετικοί οι οποίοι παραμένουν βέβαια σε αυστηρή καραντίνα στην νέα δομή με εσωτερική και εξωτερική περίμετρο περιφρούρησης. Ταυτόχρονα σχεδιάζεται η μεταφορά σε ξενοδοχείο εκτός καραντίνας πολιτών που ανήκουν σε ευπαθείς ομάδες και με υποκείμενα νοσήματα για καθαρά προληπτικού λόγους. Απαγορεύεται οποιοσδήποτε να μπει στην καραντίνα ή να βγει από την καραντίνα .\nΕκτός από την καραντίνα στην περιοχή της Νέας Σμύρνης, αναστέλλονται για 14 ημέρες όλες οι λαϊκές αγορές στην ευρύτερη περιφέρεια της Θεσσαλίας και απαγορεύεται η άσκηση κάθε μορφής πλανόδιου εμπορίου. Επίσης αποφασίστηκε να πραγματοποιηθεί, πέρα των δειγματοληπτικών ελέγχων μέσα στον οικισμό, προληπτικός έλεγχος και στον Τύρναβο, τα Φάρσαλα και στην περιοχή των Σοφάδων. Έως το βράδυ αποφασίστηκε να οριστούν σε αυτούς τους 4 δήμους διαμεσολαβητές ώστε, σε συνεργασία με τους οικείους δημάρχους να μπορέσουν σε επίπεδο κοινότητας των Ρομά να κάνουν τις απαραίτητες ενέργειες για ζητήματα που μπορεί να προκύψουν. Ταυτόχρονα οριστικοποιήθηκε το πλάνο τροφοδοσίας του οικισμού στη Νέα Σμύρνη. Όπως είπε ο κ. Χαρδαλιάς, «στεγανοποιείται» η δομή μεταναστών στο Κουτσόχερο, καθώς από τα στοιχεία της ιχνηλάτησης προέκυψε συσχέτιση με τον οικισμό που βρίσκεται αυτήν τη στιγμή σε καραντίνα. «Συνεχίζουμε σε συνεργασία με την επιστημονική κοινότητα και τις αυτοδιοικητικές αρχές τη στενή επιτήρηση της περιοχής και αν χρειαστεί δεν θα διστάσουμε να προχωρήσουμε σε επιπλέον μέτρα», υπογράμμισε ο κ. Χαρδαλιάς. Κάλεσε του κατοίκους της Θεσσαλίας να παραμείνουν στα σπίτια τους, να αποφύγουν κάθε άσκοπη μετακίνηση, τονίζοντας ότι «είναι ένα στοίχημα που πρέπει να το κερδίσουμε στην ευρύτερη περιοχή».\nΟ υφυπουργός διευκρίνισε ότι κατά την διάρκεια της Μεγάλης Εβδομάδας οι χώροι λατρείας θα παραμείνουν όλοι κλειστοί για όλα τα δόγματα και όλες τις θρησκείες.\nΠροηγούμενο άρθροΚορονοϊός: Τεστ που θα εντοπίζει τον ιό σε 15 με 20 λεπτά ανέπτυξε η Ρωσία\nΕπόμενο άρθροΚορονοϊός-Βρετανία: 99χρονος βετεράνος του Β’ΠΠ νίκησε και τη νόσο


Θέλω χρόνο!!! | Σκέψεις ενός ντροπαλού-Μπλο(γ)κ σκεψογραφίας\nΑισθάνομαι ότι μου λείπει χρόνος. Ότι μου λείπει πολύς χρόνος. Αισθάνομαι επίσης ότι είμαι ατάλαντος, αλλά «ευτυχώς» αρκετά φιλομαθής και περίεργος. Μάλιστα, δεν καταλαβαίνω όλους αυτούς, οι οποίοι θεωρούν την μάθηση και την περιέργεια ως κάτι το «παιδικό», τα οποία πρέπει να παύουν με την είσοδο στην ενήλικη (άντε στην επαγγελματική) ζωή.\nΣκεφτόμουν τα παραπάνω διαβάζοντας αυτό το πόστ. Ο κ. Δήμου, φιλοξενούμενος στο blog του γάτου Don, μάς προτείνει τρία βιβλία. Δεν έχει σημασία, εάν είναι καλά ή άσχημα, εάν θα τα επιλέξουμε να τα διαβάσουμε ή όχι (προσωπικά, αυτό που από καιρό μου κινούσε την περιέργεια, πριν να διαβάσω την συγκεκριμένη καταχώρηση, ήταν το Αμερικανική Φούγκα. Το δε Μονοπάτι στην Θάλασσα μου θύμισε ότι κάπου αφημένο στην βιβλιοθήκη μου, δώρο που ακόμα να διαβαστεί, βρίσκεται το Ο Χορός των Ρόδων.)\nΤο πρωί, που κατέβηκα στην αγορά για να αγοράσω ένα δώρο στην ανηψιά μου, που γίνεται ενός (της πήρα ένα μικρό βιβλιαράκι. Κατάλληλο για τα χεράκια της, εάν όχι τώρα τουλάχιστον σε λίγους μήνες. Να μπορεί να το πιάσει, να το επεξεργασθεί και να διδαχθεί να αγαπά και να εκτιμά το βιβλίο. Για αυτό και δεν της πήρα κάποιο παραμύθι για μεγαλύτερες ηλικίες. Όχι ότι δεν θα καταλάβαινε το παραμύθι ( ή ότι οι λέξεις του παραμυθιού δεν θα μπορούσαν να χρησιμοποιηθούν για να συνεχίσει να μαθαίνει λέξεις, προτάσεις, την γλώσσα και τον ρυθμό της), αλλά δεν ήθελα το βιβλίο να είναι απομακρυσμένο από αυτήν, για να μην το χαλάσει, μετατρεπόμενο έτσι σε απόμακρο, «φετιχιστικό» αντικείμενο). Πήγα σε ένα βιβλιοπωλείο, λοιπόν, και μέσα σε ένα πεντάλεπτο βρήκα τουλάχιστον δυο-τρία βιβλία, που θα ήθελα να τα διαβάσω. Κρατήθηκα να μην αγοράσω, αφού ήδη έχω ξεκινήσει και διαβάζω:\nΤον 1ο τόμο από το Αναζητώντας τον Χαμένο Χρόνο (από την μεριά του Σουάν) του Μαρσέλ Προύστ. Είναι αλήθεια ότι το είχα αφήσει για λίγο καιρό, αλλά το ξαναέπιασα και τώρα μου μένουν «μόνο» οι τελευταίες εκατό, περίπου, σελίδες. Και οι υπόλοιποι τόμοι…\nΤο Υψηλό Αντικείμενο της Ιδεολογίας του Σλάβοϊ Ζίζεκ. Εδώ δεν καταλαβαίνω τίποτα. Οπότε είτε ο τύπος δεν λέει τίποτα, αλλά κρύβει την κενότητα του λόγου του στην στρυφνή διατύπωση, είτε εγώ έχω IQ ραδικιού ή φυστικιού. Πάντως, σε κάθε περίπτωση έχω σοβαρές αμφιβολίες, εάν ο συγκεκριμένος διανοούμενος είναι όντως φιλόσοφος ή είναι κάτι άλλο.\nΤο Μόμπιους Ντικ του Άντριου Κρούμιι. Η αναφορά που κάνει στον Λακάν, ο οποίος λέει ότι είπε πως η τετραγωνική ρίζα του μείον ένα ισούται με το ανδρικό «μόριο» (τί ευφημισμός και αυτός) σε στύση, μού ενσπείρει ακόμα μεγαλύτερες αμφιβολίες για την χρησιμότητα καψίματος των εγκεφαλικών μου κυττάρων διαβάζοντας Ζίζεκ (ο τελευταίος υποτίθεται ότι αναπτύσσει το σκεπτικό του σχολιάζοντας κλπ την σκέψη του Λακάν). Μόλις δε τελείωσα τα Πυθαγόρεια Εγκλήματα του Τεύκρου Μιχαηλίδη. Ενώ λίγες ημέρες πιο πισω το ο Γάλλος μαθηματικός του Τομ Πετσινίς.\nΤο Η Θεραπεία του Ντέηβιντ Λότζ\nΤο Villa Incognito του Τομ Ρόμπινς.\nΕπίσης, με αραιότερους ρυθμούς, το Ο Αιώνας μου του Γκύντερ Γκρας, το Συναρπαστικά Χρόνια του Χόμπσμπάουμ, το Στοχασμοί ενός Απολιτικού του Τόμας Μάνν (και εδώ, επίσης, χάνω πολλά αμφιβάλλοντας για την διανοητική μου ικανότητα). μου μένουν μερικές σελίδες από το Harry Potter und der Stein der Weisen, το Ο Μαγικός Κύκλος μάλλον το έχω ψιλοεγκαταλείψει προς το παρόν. Σε όλα αυτά τα παραπάνω θα πρέπει να προσθέσουμε άρθρα περιοδικών, εφημερίδες, διάφορα άλλα δοκίμια κλπ.\nΚαι είναι τόσα άλλα που θέλω να διαβάσω είτε από την νεώτερη βιβλιοπαραγωγή είτε από την παλαιότερη και κλασσικότερη. Όχι μόνο σε λογοτεχνία, αλλά και σε φιλοσοφία, σε ιστορία, σε επιστήμη σε, σε, σε,σε…\nΠέρα από τα αναγνώσματα είναι και πλήθος μουσικής, που θέλω να ακούσω, blogs που επιθυμώ να διαβάσω, θεατρικά που θέλω να δώ, συναυλίες, εκθέσεις κλπ κλπ.\nΑισθάνομαι μειονεκτικά και ότι είμαι χαζός (όχι επειδή δεν καταλαβαίνω τον Ζϊζεκ, αυτό το αναφέραμε πιο πάνω), αλλά με την άνεση, που λένε οι άλλοι ότι έχουν διαβάσει Κάντ (έχουν διαβάσει ΟΛΟ το έργο του;), Σπινόζα (αντίστοιχη ερώτηση), το Πόλεμος και Ειρήνη (όλο;) γνωρίζουν τα πάντα για το θέατρο κλασσική και νέα παραγωγή, την τέχνη, την επιστήμη κλπ κλπ, ενώ παράλληλα είναι και επιτυχημένοι επαγγελματίες, φοιτητές, μαθητές δοσμένοι στην κύριά τους απασχόληση, αλλά ταυτόχρονα άριστοι φίλοι, σύντροφοί με κατανόηση του κόσμου κλπ.\nΌσοι ανήκετε σε αυτούς τους τυχερούς, πώς τα καταφέρνετε;\nPosted by Ντροπαλός on Τετάρτη, 15, Νοέμβριος, 2006 in Χωρίς κατηγορία and tagged ΦΙΛΟΣΟΦΙΑ.\nΟ/Η allmylifelila λέει:\nΤετάρτη, 15, Νοέμβριος, 2006 στο 09:14\nΠόλεμος και Ειρήνη, όλο.(γιατί ήμουν μικρή, είχα διακοπές, μοναχοπαίδι, κι’άλλα πολλά)\nΚαντ και Σπινόζα, αποσπασματικότατα!\nΜπράβο για την ανηψιά!\nΚαι εγώ τα «χαλάω» τα βιβλία μου – σημειώνω – τσαλακώνω…\nΚι’ αυτά το ίδιο δεν κάνουν σ’εμάς;\nΩς «ζωντανά» τα έβλεπα πάντα.\nΚαι για τον Προυστ, σιγά-σιγά…όσοι το αγαπήσαμε, μέσα στα χρόνια το τελειώσαμε.\nΤετάρτη, 15, Νοέμβριος, 2006 στο 12:26\nΥπάρχουν άνθρωποι που στην καθημερινότητά τους δέν κάνουν αυτ΄που εσύ θεωρείς αυτονόητα..κι εγώ πρόσφατα το ανακάλυψα. Έχω φίλο που δέν έχει πάει ΠΟΤΕ σε σούπερ μάρκετ και είναι 30 χρονών, φίλη που δέν ξέρει να τηγανίζει πατάτες και γνωστούς που δέ διαβάζουν ποτέ εφημερίδα. Υπάρχουν επίσης άνθρωποι που δέν φεύγουν ούτε για ένα τριήμερο ή δέ γουστάρουν να βγαίνουν, επίσης πολύς-πολύς κόσμος που δέ βλέπει τηλεόραση…Οι πραπάνω γνωστοί μου ξεσκίζονται στο διάβασμα..Κάποιοι άλλοι θέλουν η πρέπει να τα κάνουν όλα οπότε πρακτικά δέ μπορούν να σκιστούν στο διάβασμα…Προσωπικά διάβαζα τρελλά ώς μαθήτρια και φοιτήτρια, μετά μας πήρε ο διάολος, σε περιόδους μοναξιάς η ακεφιάς όμως κλείνομαι μέσα με τρία καινούρια βιβλία και τελειώνουν όλα! Αυτά…καλημέρα!\nΤετάρτη, 15, Νοέμβριος, 2006 στο 19:58\nΣήμερα από περίεργη διαδρομή ανακάλυψα το blog σας και είναι από τα καλά πράγματα που μου έχουν συμβεί σε αυτή τη διαδρομή που ξεκίνησα πριν λίγο καιρό και ήθελα να το πω αυτό.\nΣτο θέμα μας τώρα. Ανήκω στα παμφάγα ζώα όσο αφορά το διάβασμα, αλλά με μια αίρεση. Εάν εγώ και το βιβλίο δεν τα βρούμε στις πρώτες σελίδες δεν τα βρίσκουμε ποτέ. Αποτέλεσμα μεγάλος αριθμός βιβλίων σταματημένων είτε γιατί δεν τα «βρήκαμε», είτε για δεν κατάλαβα τι ήθελε να πει ο ποιητής (και ο Προύστ μέσα σε αυτούς). Δεν μου φαίνεται περίεργο, το έχω πάρει απόφαση, υπάρχουν βιβλία που ακόμα και η αφιέρωση του συγγραφέα στην αρχή μου είναι δυσνόητη, κάτι είναι πεπερασμένο πάνω μου και έμαθα πια να ζω με αυτό. Όσα όμως κατάφερα να διαβάσω τα ευχαριστήθηκα πραγματικά, εκτός από κάποια (ελάχιστα ευτυχώς γιατί τη κατάλαβα νωρίς τη δουλειά) που τα διάβασα πειθαναγκαστικά σχεδόν αρνούμενη να πιστέψω σε τόση ηλιθιότητα, του συγγραφέα του και αυτών που πρότειναν το βιβλίο (λέγε με κριτικό).\nΠέμπτη, 16, Νοέμβριος, 2006 στο 17:18\nΕυχαριστώ για τις ευχές για την ανηψιά μου.\nΑποσπασματικότατα Κάντ, ΣΠινόζα και άλλοι; Ζήτω η ειλικρίνια. Να σας πω την αλήθεια αμφιβάλλω, εάν έχουν διαβάσει το σύνολο του έργου τους…\nΊσως, αλλά υπάρχουν και άλλοι, οι οποίοι ισχυρίζονται ότι και διαβάζουν και ακούν μουσική και πηγαίνουν εκδρομές και τηγανίζουν πατάτες κλπ.\nΕυχαριστώ για την φιλοφρόνηση!\nΠολλές φορές δεν είναι πάνω από τις πνευματικές μας δυνατότητες κάτι. Υπάρχει και η περίπτωση απλώς να μην λέει τίποτα .\nΗ κριτική είναι δίκοπο μαχαίρι.\nΠέμπτη, 16, Νοέμβριος, 2006 στο 22:37\nΔΕΝ ΤΟΥΣ ΠΙΣΤΕΥΩ, ΕΙΝΑΙ ΠΡΑΚΤΙΚΑ ΑΔΥΝΑΤΟΝ, ΜΗΠΩΣ ΜΕΓΑΛΩΝΟΥΝ ΚΑΙ 5 ΠΑΙΔΙΑ???? ΜΗΠΩΣ ΟΝΟΜΑΖΟΝΤΑΙ ΚΛΑΡΚ ΚΕΝΤ???\nΠέμπτη, 18, Ιανουαρίου, 2007 στο 03:44\nΤο μεγαλύτερό μου παράπονο είναι που δεν έχω χρόνο να διαβάσω βιβλία. Αν βρείτε τη λύση, πέστε μου κι εμένα!\nΠέμπτη, 18, Ιανουαρίου, 2007 στο 11:15\nΜια λύση είναι να διαθέσετε στην ανάγνωση χρόνο, που διαθέτετε αλλού, π.χ στην τηλεόραση.


Antinazi zone: Δ. Ψαρράς: «Για τη Χρυσή Αυγή ο Φύσσας ήταν εχθρός»\nΑτράνταχτες αποδείξεις για την εγκληματική δράση της ναζιστικής οργάνωσης παρέθεσε και κατά τη δεύτερη μέρα της κατάθεσής του στη δίκη της Χρυσής Αυγής ο δημοσιογράφος της «Εφ.Συν.», Δημήτρης Ψαρράς, ο οποίος εξετάστηκε από τους συνηγόρους και δεν άφησε ούτε μία ερώτηση της Υπεράσπισης αναπάντητη.\nΣχετικά με το πώς αντιμετωπίζει η Χρυσή Αυγή τον Παύλο Φύσσα ο δημοσιογράφος κατέθεσε ότι τον Αύγουστο του 2014 η επίσημη εφημερίδα της Χ.Α. «Εμπρός» είχε μεγάλο αφιέρωμα στο πρόσωπό του και σε αυτό το αφιέρωμα, προσπαθώντας να αμφισβητήσει τη γνησιότητα του καταστατικού, η οργάνωση σχολίαζε ότι «ο "κατ' επάγγελμα ανθέλληνας" Δ. Ψαρράς αυτοονομάζεται "Ιός", όπως ο αντιφασίστας του Κερατσινίου αυτοονομαζόταν "δολοφόνος"».\nΜε αυτόν τον τρόπο -εξήγησε ο Δ. Ψαρράς- συκοφαντούν τον Φύσσα που στην πραγματικότητα είχε το ψευδώνυμο «Killah P», δηλαδή Kill the Past (Σκότωσε το Παρελθόν) και όχι «δολοφόνος». Επιπλέον η σύνδεση του ίδιου με τον Φύσσα αφενός αποτελεί απειλή για τον πρώτο και αφετέρου ο Φύσσας συγκρίνεται με κάποιον που η Χρυσή Αυγή τον θεωρεί εχθρό της, αποδεικνύοντας ότι έτσι βλέπει και τον Παύλο, δηλαδή ως εχθρό της.\nΟ μάρτυρας τόνισε ότι η οργανωμένη δολοφονία του αντιφασίστα (για την οποία η υπεράσπιση έφτασε στο σημείο να κάνει λόγο για «τυχαία συνάντηση Ρουπακιά – Φύσσα στην οδό Τσαλδάρη» αλλά και να ρωτάει αν θα είχε γίνει η δολοφονία αν εκείνη τη μέρα δεν μεταδιδόταν ποδοσφαιρικός αγώνας) ήταν καθαρά πολιτική, όπως προκύπτει και από τις δηλώσεις του ίδιου του Μιχαλολιάκου.\nΟ αρχηγός της Χ.Α., εκτός του ότι ανέλαβε την πολιτική ευθύνη, τη συνέκρινε με τις δύο πιο εμβληματικές πολιτικές δολοφονίες, του Λαμπράκη και του Τεμπονέρα, και όχι με τη δολοφονία του φιλάθλου Φιλόπουλου.\n«Πώς εφαρμόστηκε η Αρχή του Αρχηγού στη δολοφονία Φύσσα;» ρωτήθηκε ο δημοσιογράφος και απάντησε κατηγορηματικά ότι το φθινόπωρο του 2013 η ηγεσία της οργάνωσης είχε δώσει εντολή κλιμάκωσης των επιθέσεων επικεντρώνοντας την προσοχή της στην περιοχή Κερατσινίου – Περάματος, όπου ήταν περιφερειάρχης ο Λαγός.\nΚρυπτεία και διπλός μαίανδρος\nΣτοιχειοθετώντας τις απαντήσεις του από τα γραπτά και τις δημόσιες ομιλίες του ηγετικού πυρήνα της Χ.Α. ο δημοσιογράφος, που ασχολείται από τις αρχές της δεκαετίας του '90 με τη δράση της οργάνωσης, επισήμανε την επιλογή του μαίανδρου ως συμβόλου.\nΓια τη Χ.Α. ο τέλειος μαίανδρος είναι ο διπλός, δηλαδή η σβάστικα, εξήγησε ο Δ. Ψαρράς και αναφέρθηκε σε δηλώσεις του Κασιδιάρη από τις Θερμοπύλες, όπου δήλωνε δημόσια ότι «βαδίζουμε στα χνάρια της αρχαίας κρυπτείας», δηλαδή σύμφωνα με την τακτική των Σπαρτιατών να δολοφονούν τους εσωτερικούς εχθρούς της πόλεως. Λένε ότι είναι οι νέοι Σπαρτιάτες, οι εκδόσεις τους λέγονται «Νέα Σπάρτη», βλέπουν την αρχαία Σπάρτη μέσα από τα μάτια του Χίτλερ, εξήγησε ο μάρτυρας.\nΣημείωσε, δε, ότι η οργάνωση θεωρεί κατάλληλους να πάνε στο Άουσβιτς ή στον Καιάδα, επί το ελληνικότερον, μετανάστες, αναρχικοί, αντιεξουσιαστές ή, σε μια ευρύτερη ανάγνωση, όλο το πολιτικό σύστημα.\nΒία, πογκρόμ και διπλός λόγος\nΗ βία είναι το μήνυμα ισχύος της οργάνωσης, επανέλαβε ο μάρτυρας και τόνισε ότι η Χ.Α. χρησιμοποιεί οργανωμένη και μόνιμη βία, ενώ άλλες οργανώσεις μπορεί να είναι ακραίες αλλά οι περιπτώσεις βίας που προέρχονται από αυτές είναι πολύ περιορισμένες.\nΔιευκρίνισε, δε, ότι τη βίαιη δράση τους ομολογούν οι ίδιοι οι χρυσαυγίτες καθώς -όπως είπε- υπάρχουν τα γραπτά του Αντ. Ανδρουτσόπουλου πριν από τη δολοφονική επίθεση του 1998 που λέει ότι «το κίνητρό μας είναι ο φανατισμός μας και θα το δείξουμε στους δρόμους» αλλά και του Ηλ. Κασιδιάρη πριν από λίγο καιρό που σημείωνε ότι «μας κινεί η αδρεναλίνη της μάχης».\nΆλλωστε, η Χ.Α. αναρτά η ίδια βίντεο προβάλλοντας τις βίαιες πράξεις της όπως έκανε, σύμφωνα με όσα κατέθεσε ο Δ. Ψαρράς, και μετά το πογκρόμ του 2011 στο κέντρο της Αθήνας, στο οποίο συμμετείχαν ως επικεφαλής τα ηγετικά στελέχη της Κασιδιάρης και Παναγιώταρος, με τον τελευταίο να το έχει προαναγγείλει κιόλας λέγοντας «αν εκλέξουμε δημοτικό σύμβουλο στην Αθήνα, έρχεται πογκρόμ».\nΤέλος, ο μάρτυρας αναφέρθηκε και στον διπλό λόγο που χρησιμοποιεί η οργάνωση, ο οποίος απευθύνεται ταυτόχρονα στους μυημένους και σε ένα ευρύτερο ακροατήριο.\nΤο άγχος της υπεράσπισης για το καταστατικό\nH υπεράσπιση αναλώθηκε σε ερωτήσεις που αφορούσαν το καταστατικό που έχει καταθέσει ο Δ. Ψαρράς προσπαθώντας να αμφισβητήσει τη γνησιότητά του, αλλά τα στοιχεία είναι συντριπτικά.\nΟ δημοσιογράφος της «Εφ.Συν.» έχει δημοσιεύσει εκτενή αποσπάσματά του στην «Κυριακάτικη Ελευθεροτυπία» δύο φορές (1990, 1998), ενώ έχει δημοσιεύσει το καταστατικό και στο βιβλίο του «Η Μαύρη Βίβλος της Χρυσής Αυγής» που εκδόθηκε το 2012, αλλά μόνο μετά τη δολοφονία του Παύλου Φύσσα εμφανίστηκαν οι πρώτες αντιδράσεις της Χρυσής Αυγής, η οποία αμφισβητεί και τη Διακήρυξή της, διότι και αυτή επιβεβαιώνει τον ναζιστικό χαρακτήρα της.\n► Η εξέταση του Δ. Ψαρρά από την Υπεράσπιση συνεχίζεται σήμερα Πέμπτη 5 Οκτωβρίου στη δικαστική αίθουσα των γυναικείων φυλακών Κορυδαλλού. Θα ακολουθήσει σχολιασμός μαρτυρικών καταθέσεων.


Ερωτοαπαντήσεις - Ιούνιος του 2013\nΜς τον Μπέντζαμιν Κρεμ. Eπιλεγμένες και μεταφρασμένες από το τεύχος Ιουνίου του 2013 του περιοδικού Share International\nΕ: Εξακολουθεί ο Μαϊτρέγια να δίνει τηλεοπτικές συνεντεύξεις στην Ρωσία; Εάν ναι, πόσες έχει δώσει έως σήμερα;\nΑ: Ναι εξακολουθεί. 10 στην Ρωσία. (Έως τις 11 Μαΐου του 2013.)\nΕ: (1) Αναρωτιέμαι εάν η εξωτερίκευση της Ιεραρχίας των Δασκάλων ξεκινήσει με τρόπο παρόμοιο με αυτό της σταδιακής ανάδυσης του Μαϊτρέγια, ο οποίος δεν αποκαλύπτει την αληθινή Του ταυτότητα, δηλαδή "incognito". (2) Παραμένω πιστός οπαδός του Μπέντζαμιν Κρεμ εδώ και πολλά χρόνια και εκμεταλλεύομαι κάθε ευκαιρία για να πληροφορήσω όλους για την επανεμφάνιση. Οφείλω να ομολογήσω, ωστόσο, ότι όταν φθάνω στο σημείο να αναφέρω τις συνεντεύξεις που δίνει ο Μαϊτρέγια σε μεγάλα διεθνή δίκτυα, επειδή αυτές συμβαίνουν χωρίς κανένα αποδεικτικό στοιχείο που να υποστηρίζει ότι πράγματι συμβαίνουν, η απίστευτη αυτή ιστορία γίνεται κάπως γελοία και γρήγορα το κοινό χάνει το ενδιαφέρον του. Ήταν πολύ πιο εύκολο να μοιραστώ αυτές τις πληροφορίες πριν ο Μαϊτρέγια αρχίσει να δίνει συνεντεύξεις. Πιστεύω ότι αυτές όντως δίνονται, και έχω τις δικές μου θεωρίες που εξηγούν την περίεργη τροπή των γεγονότων, αλλά έχω το πλεονέκτημα ότι έχω ασπαστεί την εσωτερική διδασκαλία τα περισσότερα χρόνια της ζωής μου. Οι συνήθεις άνθρωποι που δεν έχουν ποτέ εκτεθεί σε αυτήν την ερμηνεία της αλήθειας είναι στην αρχή σκεπτικιστές. Έχω μεγαλύτερη επιτυχία στο πλησίασμα των ανθρώπων όταν παραλείπω το κομμάτι των μυστηριωδών εμφανίσεων "incognito". Είμαι προβληματισμένος με αυτήν την ειρωνεία.\nΑ: (1) Επί του παρόντος, υπάρχουν 14 Δάσκαλοι στον Κόσμο, από τους οποίους κανένας Τους δεν εργάζεται φανερά, αλλά, παρόλα αυτά, συναντιούνται και δίνουν διδασκαλίες στους Ανώτερους Μαθητές Τους, προετοιμάζοντας τους για την εργασία τους μετά την Ημέρα της Αναγγελίας. Ο Μαϊτρέγια θα εργάζεται ανεπίσημα έως την Ημέρα της Αναγγελίας και το ίδιο θα κάνουν και οι Δάσκαλοι. Την Ημέρα της Αναγγελίας ο Μαϊτρέγια θα κάνει γνωστό το γεγονός των Δασκάλων που αποτελούν την Ομάδα Του, κατόπιν θα μας Τους συστήσει έναν προς έναν, καθώς θα αρχίσει η ανοιχτή εργασία Τους. (2) Η παρουσία του Μαϊτρέγια σε συνεντεύξεις στην τηλεόραση είναι βεβαίως δύσκολο να γίνει αποδεκτή από πολλούς ανθρώπους, ακόμα και από εκείνους που, όπως εσείς, είστε εξοικειωμένοι με την διαδικασία της ανάδυσής Του. Το γεγονός είναι, όπως έχω ξαναπεί, ότι ο Μαϊτρέγια πρέπει να παραμείνει "incognito" έως την Ημέρα της Αναγγελίας. Δεν έχει άλλη επιλογή, διότι πρέπει να γνωρίζει ότι αυτοί που θα κληθούν για να αποδεχτούν το μοίρασμα από κοινού, τη δικαιοσύνη και την αγάπη σαν την απάντηση στα πολλά προβλήματα της ανθρωπότητας, ενεργούν από την καρδιά τους, και όχι επειδή απλώς ακολουθούν τις διδασκαλίες κάποιας πνευματικής εξουσίας όπως του Χριστού, του Μεσσία, του Μαϊτρέγια Βούδα, του Κρίσνα, του Ιμάμη Μαχντί, του Αβατάρ Κάλκι ή οποιουδήποτε άλλου. Η ανθρωπότητα πρέπει να αποφασίσει και αυτή η απόφαση οφείλει να ληφθεί όχι από την πλειοψηφία αλλά από την συντριπτική πλειοψηφία των ανθρώπων. Έτσι ο Μαϊτρέγια πρέπει να διδάξει σαν Αυτός να είναι ένας συνηθισμένος άνθρωπος, σαν ένας από εμάς. Φυσικά, το γεγονός ότι Αυτός είναι πράγματι ο Μαϊτρέγια εντυπώνει αυτά που λέει ανεξίτηλα στις καρδιές και στο νου των εκατομμυρίων που αγαπούν τους συνανθρώπους τους, ώστε να αποδεχτούν την αρχή του μοιράσματος και της δικαιοσύνης για όλους.\nΕ: Σε σχέση με τις τηλεοπτικές εμφανίσεις του Μαϊτρέγια, είναι πιθανόν ορισμένοι να Τον έχουν παρακολουθήσει στην τηλεόραση αλλά και να Τον έχουν δει σε μια από τις πολυάριθμες εμφανίσεις που έχει κάνει σε θρησκευτικές ομάδες, όπως τεκμηριώνεται στο βιβλίο Αποστολή του Μαϊτρέγια, Τόμος 3. Είναι απαραίτητο για τα άτομα αυτά να κάνουν την σύνδεση και να συνειδητοποιήσουν ότι πρόκειται για το ίδιο άτομο, ακόμα και αν δεν γνωρίζουν ότι Αυτός είναι ο Μαϊτρέγια;\nΑ: Έχει κάνει εκατοντάδες εμφανίσεις σε ομάδες αλλά ποτέ δεν εμφανίστηκε όπως είναι πραγματικά, χωρίς κάποια έστω μικρή μεταμφίεση. Έτσι κάποιοι μπορεί ενδεχομένως να Τον αναγνωρίσουν αλλά αυτό δεν αποτελεί σημαντικό πρόβλημα.\nΕ: Το άρθρο του Δασκάλου "Ο ρόλος των Δασκάλων" υπονοεί ότι η αλλαγή προς το καλύτερο θα είναι σταδιακή και θα μπορούσε να πάρει ενδεχομένως δεκαετίες για να φανεί καθαρά και πέραν πάσης αμφιβολίας ότι ο κόσμος ακολουθεί μια νέα, θετική πορεία. Κατά την διάρκεια αυτού του χρονικού διαστήματος: (1) θα ξεσπούν πόλεμοι και αιματηρές διαδηλώσεις ενάντια στις παρούσες αδικίες, όπως γίνεται και σήμερα; (2) θα έχουμε σημαντικές μεταβολές στο πλανήτη γη λόγω της ταχείας κλιματικής αλλαγής , των σεισμών, των τσουνάμι, της ξηρασίας, των πλημμύρων και των ηφαιστειακών εκρήξεων; (3) θα υπάρχει χάος που θα προκαλείται από οικονομική αναστάτωση; Παρακαλώ πείτε μας κάτι ελπιδοφόρο για τα παιδιά και τα εγγόνια μας.\nΑ: Η διαδικασία της αλλαγής πράγματι θα είναι σταδιακή, επειδή εξαρτάται από το κατά πόσον η συντριπτική πλειοψηφία των ανθρώπων της υφηλίου συμφωνήσει και ζητήσει αυτές τις αλλαγές. Ίσως χρειαστούν δεκαετίες για να ολοκληρωθούν, αλλά όχι για να ξεκινήσουν. Αποτελούν μια διαδικασία η οποία θα αρχίσει αμέσως μετά την Ημέρα της Αναγγελίας. Οι διαιρέσεις του κόσμου δημιουργούνται από ανθρώπους. Αυτοί οι ίδιοι άνθρωποι θα βρίσκονται εδώ, τριγύρω, και θα προσπαθούν να αποτρέψουν αυτές τις αλλαγές. Έτσι θα υπάρξουν προστριβές αλλά τόσο ισχυρή θα είναι η ανταπόκριση του κόσμου στον Μαϊτρέγια ώστε θα γίνεται όλο και λιγότερο εύκολο να ανθίστανται στο τεράστιο κύμα της παγκόσμιας κοινής γνώμης.\n(1) Όχι πόλεμοι αλλά μαζικές διαδηλώσεις υπέρ και κατά των αλλαγών. (2) Οι αποδείξεις της πλανητικής οικολογικής ανισορροπίας θα είναι συνεχείς, ώσπου ο Μαϊτρέγια και οι Δάσκαλοι να γίνουν αποδεκτοί και να εφαρμοστεί η ευεργετική βοήθεια Τους. (3) Η ανθρωπότητα πρέπει να κατανοήσει ότι τα οικονομικά και τα άλλα προβλήματα είναι αποτέλεσμα των λανθασμένων ενεργειών μας. Είμαστε υπεύθυνοι για το χάος του κόσμου. Τούτου δοθέντος, είναι στο χέρι μας να περιορίσουμε και να διορθώσουμε το χάος με τις πράξεις μας. Όπως λέγει ο Μαϊτρέγια «Ο άνθρωπος πρέπει να δράσει για να εφαρμόσει την θέληση του».\nΕ: Γιατί η Αίγυπτος τώρα, μετά την εξέγερση της Αραβικής Άνοιξης, εμφανίζεται να είναι περισσότερο ενάντια στις γυναίκες;\nA: H επανάσταση έφερε στο προσκήνιο περισσότερο την Μουσουλμανική Αδελφότητα, σαν το μεγαλύτερο κόμμα. Είναι η ομάδα που εμφανίζεται να είναι περισσότερο εναντίον των γυναικών, αλλά αμφιβάλλω ότι αυτό είναι πράγματι αλήθεια.\nΕ: Διαβάζουμε το περιοδικό Share International με μεγάλο ενδιαφέρον. Συμπτωματικά, πληροφορηθήκαμε ότι ο Ιταλός επιστήμονας Αντρέας Ρόσσι πρόκειται σύντομα (Απρίλιος 2013) να διαθέσει στην αγορά μια συσκευή πυρηνικού αντιδραστήρα ψυχρής σύντηξης χαμηλής ενέργειας (LENR). Ο ενεργειακός αυτός καταλύτης λέγεται "E-Cat" και χρησιμοποιεί μια ιδιαίτερα αμφιλεγόμενη και αναπόδεικτη μέθοδο πυρηνικής ψυχρής σύντηξης. (1) Καθώς η ψυχρή-σύντηξη έχει ήδη προβλεφθεί από τον Μπέντζαμιν Κρεμ από το 1979 αλλά η εντυπωσιακή ανακοίνωση της επίτευξής της που έγινε μπροστά σε ένα κατάπληκτο κοινό από τους καθηγητές Φλήσμαν (Fleischman) και Πονς (Pons) το 1989 σύντομα καταρρίφθηκε επιστημονικά, τι πρέπει εμείς να συμπεράνουμε για την νέα συσκευή E-Cat και για την τεχνολογία της; (2) Θα ήταν σωστό να συμπεράνουμε ότι η παραγωγή ενέργειας μέσω της ψυχρής σύντηξης είναι εφαρμόσιμη, πρακτική και ότι σύντομα θα χρησιμοποιηθεί ευρέως στον πεινασμένο και απελπισμένο ενεργειακά κόσμο μας; (3) Θα ήταν επίσης σωστό να πιστέψουμε ότι η ανακοίνωση που έγινε το 1989 από τους Καθηγητές Φλήσμαν και Πονς άδικα καταρρίφθηκε και γελοιοποιήθηκε από επιστήμονες που ίσως εκπροσωπούσαν ισχυρά κατεστημένα συμφέροντα, π.χ. αυτούς που απολαμβάνουν υψηλά κέρδη από την συνέχιση της εξάρτησης του κόσμου από το πετρέλαιο; Οποιαδήποτε σχόλια και πληροφορίες σχετικά με αυτή την σπουδαία διαδικασία ψυχρής σύντηξης θα ήταν πολύ ενδιαφέροντα.\nΑ: (1) Οι πληροφορίες μου είναι ότι αυτή η συσκευή μπορεί να είναι εύχρηστη αλλά δεν είναι η ιδανική, δεν είναι η πιο αποτελεσματική μέθοδος αξιοποίησης της διαδικασίας της σύντηξης. Αποτελεί ένα μόνο σκαλί προς αυτήν την κατεύθυνση. Ο Δάσκαλος Τζιαλ Κουλ μέσω της Αλίκης Μπέιλη, έχει προβλέψει τη διαδικασία της σύντηξης που θα επιτευχθεί μέσω ενός απλού ισοτόπου του νερού, το οποίο φυσικά είναι διαθέσιμο σε όλον τον κόσμο. Η τεχνολογία του Αντρέα Ρόσσι δεν είναι ίδια με αυτή. (2) Ναι, πάρα πολύ έτσι. (3) Φοβάμαι ότι αυτό είναι αλήθεια. [Στμ: στην κατασκευή αυτής της συσκευής έχει εμπλακεί η Ελληνική εταιρία Δευκαλίων.]\nΕ: Θα ήθελα να σας κάνω μια ερώτηση σχετικά με ένα από τα έργα σας, τον πίνακα με τον τίτλο «The Flame Coloured Deva». Κατανοώ ότι σε αυτόν απεικονίζεται «η ενσάρκωση του πυρός, της πρώτης ακτίνας της ενέργειας της Θέλησης και της Ισχύος», όπως αναφέρετε . Όταν τον κοιτάζω αισθάνομαι ισχυρότερος αλλά την ίδια στιγμή νοιώθω μια παράξενη κρύα αίσθηση. Αυτή η ψυχρή αίσθηση πράγματι σχετίζεται με αυτό που απεικονίζεται στον πίνακα; Σχετίζεται με την πρώτη ακτίνα; Επίσης, θα ήθελα να σας ρωτήσω ποια από τα έργα σας ασκούν θεραπευτική επίδραση.\nΑ: Η ακτινοβολία της πρώτης ακτίνας είναι εκείνη της ηλεκτρικής ενέργειας, η οποία ουσιαστικά είναι χωρίς θερμότητα. Θα έλεγα ότι οι περισσότεροι από τους πίνακές μου έχουν θεραπευτική επίδραση.\nΕ: (1) Θα μπορούσατε παρακαλώ να διευκρινίσετε την αλήθεια σχετικά με όλους τους ισχυρισμούς που διατυπώθηκαν εναντίον του πνευματικού Αβατάρ Σάι Μπάμπα, που τώρα έχει αποβιώσει; Tί έχει να πει ο Δάσκαλος του Μπέντζαμιν Κρεμ για όλα τα απαίσια πράγματα που του προσάπτονται; (2) Γιατί επιτράπηκε να μην αποκαλυφθεί η αλήθεια ότι ο Ιησούς δεν ήταν ο Χριστός; Πως είναι δυνατόν η Χριστιανική θρησκεία να έχει εξαπατηθεί για 2000 χρόνια και γιατί;\nΑ: (1) Στο τεύχος Ιουνίου 1992 του περιοδικού Share International ο Μπέντζαμιν Κρεμ απάντησε μια παρόμοια ερώτηση: «Είναι αυτονόητο ότι ένα Όν του αναστήματος του Σάι Μπάμπα δεν θα μπορούσε ποτέ να συμμετέχει σε τέτοιες πρακτικές. Είναι απίστευτα εξελιγμένος και δεν υπάρχει τίποτε σε Αυτόν που θα μπορούσε να ανταποκριθεί στην έλξη των εν λόγω δραστηριοτήτων. Φήμες και κουτσομπολιά αφθονούν όταν συρρέουν πολλοί στο Άσραμ Του. Αυτό είναι αναπόφευκτο. Οι περισσότεροι εμπλουτίζονται από την παρουσία Του αλλά υπάρχουν και εκείνοι που οι καρδιές τους είναι κλειστές και ανταποκρίνονται με φθόνο και μνησικακία. Οι καλύτεροι γίνονται πάντα στόχος επικρίσεων». (2) Δεν τίθεται κάποιο ζήτημα εξαπάτησης αλλά έλλειψης γνώσης και λανθασμένης ερμηνείας.\nΕ: (1) Μιλώντας πολύ γενικά, υπάρχει περίπτωση η Νόσος του Αλτσχάιμερ να αποτελεί μέρος του σχεδίου και του σκοπού της ψυχής στην ζωή ενός ατόμου; (2) Εάν δεν είναι μέρος του σχεδίου της ψυχής, μήπως η αιτία δεν είναι το ατομικό κάρμα αλλά μάλλον το κοινό ανθρώπινο κάρμα – όπως αυτό που προκαλείται από την μόλυνση της ατμόσφαιρας; (3) Σε περίπτωση που ένα άτομο έχει διαγνωσθεί από νωρίς με τη νόσο, θα θεωρούσατε ότι, αν υπάρχει έγκαιρη διευθέτηση για ευθανασία, θα μπορούσε να είναι η καλύτερη επιλογή; (4) Εάν δεν συμφωνείτε, θα μπορούσατε παρακαλώ να εξηγήσετε το γιατί;\nΑ: (1) Όχι, είναι μια καθαρά σωματική κατάσταση. (2) Σε κάποιο βαθμό, ναι. (3) Όχι. (4) Κανείς δεν γνωρίζει ακριβώς τι του επιφυλάσσει το μέλλον.\nΕ: (1) Μήπως όλα τα βάσανα, σε οποιοδήποτε επίπεδο, αυτόματα οδηγούν σε προσωπική ανάπτυξη και διεύρυνση της συνείδησης; (2) Εάν ένα άτομο πάσχει, γνωρίζοντας ότι συνεχώς θα υπόκειται σε περαιτέρω επιδείνωση της κατάστασης της νόσου Αλτσχάιμερ, μήπως το βάσανο του αυτόματα θα του επιφέρει πνευματική εξέλιξη;\nΑ(1) Όχι, σε καμιά περίπτωση. (2) Όχι.